Tellituko harrobia 25 urte eta gero....... BERRIRO? | HerriKolore\nHamaika manifestazio, salaketa, UNESCOri eskaerak.... eta azkenean lortu zen proiektua gelditzea. Gogoratu beharra dago ere ETA erakundeak bi ekintza armatu burutu zuela eraikita zegoen harrobiaren aurka.\nIbarreta-Zuloko hormigoi azpian; “Super-Sur”-rek gure mendiak zulatzen eta zatitzen; Gorostiza eta Errekatxoko txaleten eraikuntza masiboa, Tren Ihesbidea zain..... Eta guzti hori 100.000 biztanle inguruko herrian eta Euskal Herriko eskualde masifikatuenean.\nTellituko harrobiari dagokionez 2008. urtean Eusko Jaurlaritzak zonaldea sartu du “Catálogo de Zonas Canterables del País Vasco” delakoan, eta abuztuan 25 urtez lagatuta egon den harrobiaren inguruan hesia ezarri eta jagole bat gau eta egun jarri dute. Zertarako? Itxura guzti en arabera orain dagoen instalakuntza eraisteko asmoa omen daukate eta gero..... zer? Txarto pentsatzeko nahiko datu dago eta Alkatetzak ez duela harrobia onartuko esan du ozenki, “hala bedi” diogu guk, zeren kromo trukaketak mirariak sortzen baititu gure herrian.


Abendua3: Galderetatik egintzetara | Iñaki Beristainen bloga\n(Igandeko ebanjelioa: Lk 3, 10-18)\nAbenduak aurrera egin ahala, prestaeraren larritasuna sakondu egiten da. Eta prestaera horren eskakizuna gordin eta sendo agertzen da. Egia da, gizakion artean prozesu baten bidez egiten direla gauza guztiak, eta hala egitea komeni dela. Aldaketa sakonek beren denbora behar dute eta beren ibilbidea. Arazo garrantzizkoetan ez da bidezidorrik eta zubi magikorik izaten. Egin beharreko bidea egiteak halako heldutasun beharrezkoa ematen du eta hori ez dago ahazterik.\nHori egia izanik, egia da, bide batez, prozesu guztietan izaten direla une erabakitzaileak edo erabaki handiak hartu beharreko uneak. Giza gaietan ez baita dena berezko garapenaz gertatzen. Bizitzak baditu erabakiak hartzeko uneak markatzen dituzten zedarriak. Eta une horietan erabakiak hartu egin behar izaten dira; bestela, prozesua bera galgatua gelditzen da, galtzeraino. Beraz, prozesua bai; baina erabakiak ere bai bere garaian. Batak bestea behar izaten du aurrera egiteko.\nAbenduak prozesu baten ibilbidea markatzen digu, zalantzarik gabe. “Bidea” irudi oso erabilia izaten da Abenduko liturgian. Eta bideak prozesua esan nahi du. Baina Abenduak, bide batez, prozesu horri benetakotasuna emateko deia egiten digu. Etorri dela, alegia, erabaki sendoak hartzeko garaia eta erabaki horiek hartu egin behar ditugula. Batek baino gehiagok esaten du: «Ni ez nago oraindik erabakiak hartzeko prestatua». Eta prestaera azkengabekoan jarraitzen dute, prestaerak berez egunen batean erabakia hartuaraziko dielakoan. Beti iristen da salto bat egin beharreko garai jakina.\n«Zer egin behar dugu?» galdetzen diote juduek Joan Bataiatzaileari. Eta Joanek justiziazko egintzak jartzen dizkie begien aurrean. Joan ez da konformatzen urruti bateko helburu teorikoak markatzearekin. Joanek berehalako erabaki sakonak eskatzen eta eskaintzen ditu, eta oso zehazki gainera. Etorri da galderetatik erabakietara pasatzeko garaia. Iritsi da egintzen garaia. Iritsi da bizitzari beste bide bat azaltzeko garaia. Eta hori bera esaten digu guri aurtengo Abendu honek.\nEskakizunak zeintzuk dira? Daukanak ez daukanari ematea. Kobratu behar duenak behar baino gehiago ez kobratzea. Militarrek inori kalterik ez egitea, indarraz ez aprobetxatzea. Gure egunotara etorriz, bakoitzak begiratu behar du eskakizun horiek zer nolako irakurketa eskatzen dioten. Akaso egiten ari naizen ordu estrak utzi egin beharko nituzke, lanik ez daukanen bati lana emateko? Akaso Eguberri garaiko gastuak gutxitu egin beharko nituzke, zer gastaturik ez daukanari emateko?\nGure herriaren gaurko unea begiratuta ere, bada zer azterturik. Zer egin? Inor ez zapaldu inolako gogorkeriaz. Inor interesez erabili. Inor ez torturatu. Giza eskubideak errespetatu. Inor ez izutu mehatxu bidez. Inor ez iraindu. Norberaren jarrerak zalantzan jarri eta besteenak ezagutzeko prest azaldu. Gezurrik ez esan. Komunikabideak ez manipulatu. Gauzen eta pertsonen balorazio objektiboa egin. Gogorkeriaren aitzakian, ideiak ez gaitzetsi. Gogorkeria eta heriotza ez erabili interes politikoen mesederako. Zerrenda azkengabekoa osa daiteke; are gehiago hauteskunde-garaiak hainbeste hitz eginarazten digunean.\nNolanahi ere etorri da galderetatik eta hitzetatik egintzetara pasatzeko garaia. Joan Bataitzailearen hitzek gaur ere nabarmen egiten dute beren deia. Azterketa sakonak egintzetara bideratzeko une larria da. Bestela, ez dugu Eguberririk izango. Bestela, ez dugu bakerik izango. Bestela, beti lehenean jarraituko dugu, beti galdezka, beti aztoraturik, beti ustezko asmo onez, beti besteei eskatzen, beti ideologia handietan, beti betiko betikoetan.\nJesusek Espirituaren berrialdia eskaintzen du bere etorrerarako. Badator dena berrituko duena. Etorri da Berri Ona. Zer egin behar dugun? Galderetatik egintzetara pasa! Horixe!\nEsta entrada fue publicada en Abendua, Bihotz-berritzea, Justizia y etiquetada Mundu berria por admin. Guarda enlace permanente.


Irabazi-Ganemos Euskadi - Wikipedia, entziklopedia askea.\nIrabazi-Ganemos Euskadi Ezker Anitza-IU, Equo eta Alternativa Republicana alderdiek osatutako «ekinbide sozial eta politiko ireki bat» da. 2014ko urriaren 17an akordioa egin zuten. Podemos-Ahal Duguk ez zuen argitu haiekin bat egingo zuen edo ez.\nAbenduaren 20an jakin zenez, Irabazi-Euskadi plataformak 2015eko udal hauteskundeetan EAEn gutxienez 34 hiri eta herritan aurkeztuko zituen hautagaitzak. EAEko hiru lurralde historikoetako foru hauteskundeetarako hautagaitzak ere aurkeztuko zituztela jakinarazi zuten.\nAzkenean, 27 zinegotzi udal hauteskundeetan eta Arabako Biltzar Nagusietan prokuradore bat lortu zituzten.\n↑ «Ezker Anitza eta Equo batera aurkeztuko dira hauteskundeetan, Irabazi izenarekin», Berria, 2014-10-18\n↑ «34», Berria, 2014-12-21


Eneko Uribe: "Bezeroa ikusita dakigu ze auto erosi nahi duen" - Eskoriatza - Goiena.eus\nEneko Uribe: "Bezeroa ikusita dakigu ze auto erosi nahi duen"\nIdoia Aranbarri Arzuaga 2022-05-07 10:10\nAfizioa ofizioa du Uribek, izugarri maite baitu automobilen mundua. Rallyetan parte hartu izan du, eta lanean, jendearekin harreman zuzena izatea baloratzen du\nAutoekiko zaletasuna dela eta, 2013an ireki zuten Erle Motors, Oñatin, Eneko Uribek eta Gorka Idigorasek. Bost urteren ostean, negozioa handitzea erabaki zuten, eta Eskoriatzako pabiloia hartu zuten. Duela gutxi, berriz, Lucas Cruz gehitu zaie taldera.\nTailerraz gain, garbiketa nahiz karrozeria zerbitzuak dauzkagu. Bigarren eskuko autoen salerosketa ere egiten dugu.\nHainbat krisi bizi dituzue, ezta?\nDenetik tokatu zaigu. Eskoriatzan lanean hasi bezain laster, dieselaren krisia egokitu zitzaigun, adibidez. Gero, koronabirusarekin, bi hilabete itxita. Buelta ematen ari garela ikusten dugu, baina galdutako dena lortzeko denbora asko beharko da.\nOrokorrean, bigarren eskuko autoen salmenta igo egin da. Nabaritu duzue hori?\nOrain, igarri dugu gehiago saltzen direla, auto berrien entrega-data asko atzeratzen baita. Aldi berean, ordea, prezioak asko igo dira, bai erosteko orduan, baita saltzerakoan ere. Gaur egun, jendeak itxaron egiten du ibilgailu zaharra erretiratzeko.\nDiesela, duda barik\n"Ibilbidearen araberakoa da, baina ni, duda barik, dieselaren aldekoa naiz. Bidaia luzeak egiteko gogorragoa da. Azeleragailua zapaltzen ez baduzu, diesela apurtu egiten da, baina, gaur egun, gasolina duten motorrak ere erraz matxuratzen dira. Guk gehiago saltzen dugu diesela, bezeroek ez dute-eta gasolinazkorik nahi. Beldur asko daudela uste dut. Telebistan ikusten denarekin jendea izutu egiten da. Albisteen arabera igartzen da hemen mugimendua."\nGehienak auto berria ez erosteagatik datoz. Atetik sartzen diren unetik argi daukagu zein auto nahi duten. Hala ere, auto esklusiboak ere saltzen ditugu, eta kanpora bidaltzen ditugu bildumagileentzat. Modelo zehatzak eskatzen dizkigute, eta horiek lortzen saiatzen gara. Bezeroen auto zaharrak ere hartzen ditugu.\nZein gomendio emango zenioke une honetan autoa erostekotan dabilen bati?\nGustukoa erosteko. Dena da produktu ona, denak dira fidagarriak. Mantentzeko orduan, ez dago ezberdintasun handirik markei dagokienez, antzeko gastuak baitituzte.\nZein da zure lanaren alderik onena?\nZaletasun handia diegu autoei, pila bat gustatzen zaizkigu. Gainera, beti daukagu zerbait ezberdina egiteko, jendearekin egoten zara eta autoak probatzen dituzu. Zortea da zaletasuna norberaren lana izatea.\nOrdutegia, egun osoan hemen baikaude. Neguan gauez sartu eta gauez ateratzen gara. Buruari buelta asko ematen dizkiogu. Lan erritmoa moteltzen denean, zergatia aurkitzen saiatzen gara.\nSektore maskulinizatua izaten jarraitzen du?\nMekanikariak bilatzerakoan ikusi dugu ez dela emakumerik aurkeztu. Administrazioko lan-eskaintzen kasuan, aldiz, alderantzizkoa gertatu da.


9.etaparen ondoren, dena airean! – Tropela.eus bloga\n9.etaparen ondoren, dena airean!\nBidaltzailea:Oihan\t 2008-07-13 2011-02-13 13 iruzkin 9.etaparen ondoren, dena airean! sarreran\nAurtengo Tourraren lehen astea (ia lehen erdia ere esan genezake) oso polita eta ikusgarria izan da. Eta atzoko etapak nabarmen utzi duen bezala ez dauka patroirik edota lider sendorik. Horrek ikuskizunari dagokionez ate asko parez pare irekita uzten ditu, beraz, datozen egunetan eraso eta ezusteko dezente izango ditugunaren esperantza daukat. Ikusiko ditugu. Bitartean egun hauetan ikusitakoaren irakurketa egin nahiko nuke.\nIbilbideari dagokionez, aurten antolakuntzak aldaketa nabariak egin ditu. Bazirudien gainsariak ez izatean lehen aste honek tristea behar zuela izan. Prologorik ez da egon baina lehen etapako amaiera gogorrak tarteak sortuko zituela bazekiten guztiek. Azken kilometroetan sartutako aldapatxoek Italiako Giroa gogorarazi didate, eta horri esker amaiera esplosiboa duten ziklistek beraien aukerak izan dituzte. Valverdek eta Hushovd-ek irabazi zituzten amaiera aldrebes horiek eta lehen gaintxo serioxeagoan Riccok erraz menderatu zuen faboritoa, Valverde. Amaiera ikusgarriak izan ziren hirurak. Beste amaiera gogorra 7. etapan izan zuten, baina hemen indartsuenen taldetxoari Luis Leon Sanchezek aurrea hartu zien eta beste garaipen eder bat ikusi genuen.\nLehen astea izateko aurtengo Tourreko hautagaiek aurpegia nahikoa erakutsi behar izan dute, nahiz eta beraien arteko denborak ez diren batere erabakigarriak izan. Denbora tarteei dagokionez, 4.etapan izan zuten erlojupeko laua izan da oraingoz tarte handienak eragin dituena. Stefan Schumacher-en garaipenak gehienoi ezustean harrapatu gintuen, Cancellarak ordularia puskatuko zuela uste baikenuen. Gainera denbora tarte handi samarrak lortu zituen, besteak segundo gutxiren tartean zeudenean. Tourreko gizon indartsuei dagokionez, Evans, Menchov eta Kirchen oso ondo ibili ziren. Cunego ere txukun aritu zen, Pereiro, Schlecktarrak, Sastre, Astarloza, Samuel Sanchez hainbestean, eta Valverde, Zubeldia, Ricco eta Cobok uste baino gehiago galdu zuten.\nEsprinterrentzat ez da oso aste samurra izan. Aukera gutxi izan dituzte, eta hori gutxi ez eta 3. etapan ihesaldia bertan behera uzteko kalkuluek kale egin eta ihesaldiko frantziarrak nagusitu ziren: Dumoulinentzat etapa eta Feillurentzat maillot horia. Hushovd-ek irabazi zuena esprint arrunta izan ez zenez, 2 esprint nagusi izan direla esan dezakegu, eta bietan Mark Cavendish britainiar gaztea izan dugu nagusi. Gainera, bi esprintetan nahiko erraz gailendu zela esan daiteke. Pirinioak iritsi dira eta hemendik aurrera ez dut uste esprint asko ikusiko ditugunik. Esprinterren taldeek izango dute giltza.\nAtzo hasi ziren Pirinioak eta nahiko etapa “xuabea” izan arren Tropeleko kobrak, Ricardo Riccok eraso bortitza jo eta erlojupekoan galdutako 3 minutuetako bat errekuperatu zuen. Hasiera batean etapak ehizatzera etorri zela zirudien baina bi etapa irabazita hartu duen moralarekin eta duen gaitasunarekin Tour handia egin dezakeela garbi dago.\nBederatzi egunetan 4 ziklistak jantzi dute maillot horia (Valverde, Feillu, Schumacher eta Kirchen) eta ez dirudi Kirchenen soinean askoz gehiago iraungo duenik, baina nork jantziko du? Auskalo zer gertatuko den bihar Tourmalet eta Hautacam-eko maldetan!\nOrain artean Caisse d’Epargne eta Team Columbia izan dira talde indartsuenak. Bigarren honek talde sendoa eta irabazlea du baina etapa lauetan askoz hobe moldatzen dira. Mendian ikusi egin beharko da Kirchen-Siutsou-Lovkivst hirukoteak zer nola eusten dioten orain artean emandako mailari. Caisse d’Epargne taldeak berriz, mendian ongi moldatzen diren ziklistak ditu, baina bere liderrak, Alejandro Valverdek, lehen aste honetan indar dezente xahutu dituela uste dut. Gainera erorikoa ere izan zuen. Pereiro galiziarra askoz hobeto dagoela dirudi, baina oraingoz murtziarraren mesedetan ari da lanean. Ikusiko dugu noiz arte.\nCancellarak huts egitean CSC taldearen presentzia oso txikia izan da lehen aste honetan, baina taldekako lidertza izateaz gain bere hiru liderrak liderrarengandik bi minutu baino gutxiagora daude eta guztiak oso ondo moldatzen dira mendian. Zalantzarik ez dut agertuko direla. Eta Saunier Duval taldeko igotzaileek ere gaur bezalako erakustaldiak edota handiagoak emateko gaitasunarekin ikusten ditut.\nHautagai nagusiak, Tourraren hasieran zeuden berak dira oraindik (edo gehiago):\nEvans: Hautagai nagusia zen, baina atzoko erorikoak zer nola eragingo dion ikusi beharko dugu. Taldean, Popobitx eta gutxi gehiago.\nMenchov: Podiumerako beste hautagaia. Ixil-ixilik baina hor jarraitzen du. Ten Dam-ek zertxobai lagunduko dio.\nKirchen: Kostako zaio onenekin jarraitzea. Ez dut uste bere helburua maillot horiari eustea denik. Indar asko xahutu ditu eta maillot berdearen borrokan ere badabil.\nValverde eta Pereiro: Murtziarra atzo nahiko atzean geratu zen une erabakigarrian. Indar dezente xahutu ditu eta erorketa ere izan zuen. Pereiro aldiz gogotsu ikusten da.\nDevolder: Ixilik ari da baina mendian igotzaileen pare ibiltzea kostako zaio.\nSastre, Frank eta Andy Schleck: Igotzaileak dira eta galdutako denbora errekuperatzen saiatuko dira. Nork egingo du lan eta norentzat?\nCunego: Italiarrak ondo prestatu du Tourra eta erlojupeko bikaina egin ondoren hurrengo mendiko etapetan segundo gutxi baina esanguratsuak galdu ditu. Atzo ondo ikusi genuen eta mendian borrokarako prest izango da.\nSamuel Sanchez, Astarloza eta Zubeldia: Samuel oso serio ari da eusten orain artean eta berak esan ez bezala sailkapen nagusian pentsatzen dagoela esango nuke, Mikel bezala. Haimarrek atzo denbora asko galdu zuen, beraz, errekuperatzen bada etapa ehizerako edota taldekideen mesedetan lanean jarriko dela pentsatzen dut. Ea atzo baino buru gehiagorekin egiten duten lan eta zorte pixka bat duten.\nKohl eta Schumacher: Schumacher-ek atzera egingo du sailkapenean berehala, baina austriarrak sasoiko dagoela erakutsi du. Igotzaile oso ona da eta onenekin ikusiko dugu mendiko etapetan.\nKreuziger: Erlojupekoan kale egin zuela iruditzen zait, baina mendian oso ondo dabil. Ea eusten dion.\nRicco, Piepoli eta Cobo: Azkenerako utzi ditut, baina ez ahulenak direlako. Oso indartsu daude hirurak eta CSC bezala, erasora jo behar dute galdutako denbora errekuperatzeko. Piepolik bere etapatxoa eramango du, Cobo sailkapen nagusian aurrean sartzen saiatuko da eta Riccok edozer gauza egin dezake. De la Fuente, Jufre eta Del Nerok laguntza ona eman dezakete gainera.\nZiur baten bat ahaztu zaidala. Ikus dezakezuen bezala, oraindik Tourra hasi besterik ez da egin eta oso irekita jarraitzen du maillot horia bereganatzeko lehiak. CSC eta Saunier Duvalek prestatu diguten ikuskizunaz gozatu dezagun. Eta ea euskal txirrindulariek ikuskizun horretan dantza txukun egitea lortzen duten. Atzo, lan asko -Aupa Amets!-, buru gutxi eta uztarik ez.\nArgazkiak: Roberto Bettini / www.bettiniphoto.net\nBidaltzailea:Oihan 2008-07-13 2011-02-13 Hemen argitaratua:Frantziako Tourra, MultzoakEtiketak: Cavendish, Evans, Kirchen, maillot horia, Riccò, Valverde


Osasun egoerak eragindako beharrei erantzutearekin batera aurreikusitako ekimenak ere gauzatu ditu Debako Udal Gobernuak 2020an — Debako udala\nOsasun egoerak eragindako beharrei erantzutearekin batera aurreikusitako ekimenak ere gauzatu ditu Debako Udal Gobernuak 2020an\nUrte berria hastearekin batera, eta aurrera begira jartzeko, beharrezkoa da aurrekoaren balantzea egitea. Hori da, hain zuzen ere, Debako Udal Gobernuak egin duena. 2020 urtea berezia izan da eta eskatu du aurreikuspenak eta lehentasunak moldatzea. Horretarako gaitasuna izan du Debako Udal Gobernuak eta esfortzua egin du horiez gain aurreikusitako erronkei ere aurre egiteko. Balantze positiboa egin du Gobernu taldeak.\n“Urte berezia izan da 2020a. Martxotik aurrera osasun krisiak denean eragin baitu, krisi sanitarioa zena, politikoa, ekonomikoa eta soziala ere bihurtu baita hilabeteek aurrera egin ahala. Lehentasunetan aldaketak egin beharra eragin zuen egoera horrek eta zaintzaren arlora bideratu genituen indarrak”, Gilen Garcia alkateak azaldu duenez.\nEgoera zaurgarrian zeuden pertsonak eta pandemiak ekonomikoki gehien kaltetu dituen sektoreak laguntzera bideratu zen Udalaren lana martxotik aurrera. “Ez baitugu nahi inor atzean utziko duen herririk”, alkatearen esanetan.\nIldo horretan egindakoetako batzuk aipatzearren: boluntarioz osatutako zaintza sarea bultzatu eta koordinatu zen Itziarko Auzo Udalarekin eta Gurutze Gorriarekin elkarlanean pandemiaren lehen hilabeteetan; pertsona etxegabeentzat erromesen aterpetxea zabaldu zen; elikadura bankurako elikagaiak lortu eta kudeaketa bideratu da Caritasekin elkarlanean; uda sasoian egoera zaurgarrian zeuden haur eta gazteei zuzendutako hezkuntza-zaintza sarea sortu zen...\nMalgutu ziren zergen kobrantzak herritarren egoera ekonomikoa arintze aldera. Bestetik, pandemiak bereziki kaltetu dituen ostalaritzaren eta merkataritzaren sektoreak laguntzeko hainbat neurri hartu ziren. Besteak beste, tasa eta zergak murriztu, bertako merkataritza sustatzeko erosketa bonoen kanpainak egin dira...\nAmillagako proiektuaren aldaketa onartu da. Errementeri-Mogel martxan jarri da.\nUdalaren jarduna eraginkortzeko, eta aurretik hartutako konpromisoak betez, II. Berdintasun Plana onartu da; ordenantza fiskalak eguneratu ditugu; lanpostuen zerrenda landu da.\nBestetik, agroekologiaren aldeko herrien sarean sartu da Deba 2020an. Merkataritza biziberritzeko plana egin da eta bideen ordenantza berritu eta onartu da.\n“Egoerak ahalbidetu duen neurrian, kultura eta kirolaren aldeko apustuari eutsi diogu, herri bizia nahi dugulako, herri sortzailea. Kulturarik gabeko herrian ez dugulako sinisten”, esan du alkateak. Ildo horretan aipatzekoak dira udakokontzertuak, Iturri ondoan, Tene Mujika beka, kale margo lehiaketa...\nAurreikus daitekeenez, 2021a ere ez da erabat ohikoa izango. Hori horrela, zaintzeko deia berretsi nahi die Udalak herritarrei.


Gizarte Ekonomiako Euskal Behatokia » Fiare Banca Etica eta REAS Sareen Sareak lankidetza akordioa sinatu dute\nFiare Banca Etica eta REAS Sareen Sareak lankidetza akordioa sinatu dute\nPasa den abenduaren 15ean sinatu zuten eta dokumentuan jasotzen diren artikulazioei esker bien arteko lankidetza hobetzea espero dute, baterako proiektuak areagotzearekin batera. Italiako ikerketa baten arabera, finantza etikoek Europako BPGaren %5a suposatzen dute.\nBi entitateon arduradunek nabarmendu zutenez sinatzerakoan, FIARE eta REASek ekonomia eraldaketarako gune bezala ulertzen dutela baieztatu zuten, balore jakin batzuk partekatzen dituztelarik: transparentzia, iraunkortasuna eta gizarte konpromezua pertsonak ardatz hartuta.\nCarlos Askunzeren hitzetan (REAS Sareen Sareko presidentea), akordioak errealitate bat dena islatzen du, izan ere “ekonomia solidarioko sareak eta berau integratzen duten pertsonek bere dute FIARE sareko kide izan dela betidanik”.\nFirma honi esker, REASeko proiektu eta erakundeek finantza zerbitzu egonkorrerako bidea erraztua ikusiko dute, baina batez ere proiektuok integratzen dituzten pertsonentzat izango direla hobekuntzak.\nJuan Garibik (Espainia Areako arduraduna) FIAREk azken urteotan izan duen hazkundea nabarmendu zuen, zeina “ezin den ulertu ekonomia solidarioak gure lurraldeetan izan duen hedatzea kontuan hartu gabe”.\nFinantza etikoek Europako BPGaren %5 suposatzen dute\nEuropa mailako finantza etiko eta iraunkorren inguruko lehenengo ikerketa burutu du “Fondazione Finanza Etica” erakundeak (hemen eskuragarri italieraz).\nEuropa mailako finantza etiko eta iraunkorren inguruko lehenengo ikerketan jasotako aktibitate guztiek 715.000 milioi euro suposatzen dute, Europar Batasuneko BPGaren ia %5, hain zuzen ere.\nIturria: REAS Euskadi, Fiare Banca Etica


Kontsultak Identifikazio zenbakia: 900006112\nKontsultagilea hiru BGAEren bazkidea da; 2015ean, erretiro egoeran sartu zen. 2014an BGAE horietako batean 5.000 euro sartu zuen. Jakin nahi du zer zerga tratamendu dagokio, bai 2014an BGAEari egin nahi zion 5.000 euroko ekarpena, bai aipatu entitateak pentsatutako bi aukeretan kobratzea: 1) 10 urtez gorako antzinatasuna frogatu duen BGAE bietatik 2014an jasotzea (borondatezko baja) eta bestetik 2015ean erretiroagatik; edo 2) denak 2015ean kobratzea, erretiroko kontingentziagatik.\nZerga tratamenduari dagokionez, BGAEaren kobratzekoak lanaren etekintzat jo behar dira.\nZergadunak dioenez, 2015ean erretiratu zen. Hortaz, egoera horretan, ulertu behar da, hala balitz, 2014an duela hamar urte baino gehiago bazkide den, edo zen, BGAE-etatik eskuratutako hartukizunak haietan borondatezko baja hartu izanetik datozela (erreskate eskubidea erabiltzetik).\nBeraz, zergadunak 100eko 60ko integrazio-portzentajea aplikatu ahalko zuen 2014an, hala balitz, BGAEren eskutik borondatezko baja zela eta kapital gisa jasotzen zituen kopuruetan, bertako bazkidea baita, edo baitzen, gehienez urteko 300.000 eurotan, arrazoi horren zioz jasotako lehenengo kopurua dela ulertzen baita. Hala ere, ezingo du integrazio-portzentaje hori berriz aplikatu hurrengo ekitaldietan arrazoi beraren zioz (borondatezko baja edo erreskate eskubidea erabiltzea) jasotzen dituen zenbatekoetan.\nBestalde, 2015ean jaso nahi zuen kobrantzari dagokionez, esan behar da berriz aplikatu ahalko ziola 100eko 60ko integrazio-portzentajea (kapital gisa jasotzen zituen kopuruetan, bertako bazkidea baita, edo baitzen, gehienez urteko 300.000 eurotan), 2014ko hartukizuna ekarri zuenaz bestelako zio bategatik eskuratutzat har zaitekeen neurrian (alegia, erretiroko kontingentzia gertatzeagatik).\nHortaz, hala balitz, 2014an zergadunak eskuratutako hartukizuna entitate horietan borondatezko baja hartu izanak eragindakoa dela uler badaiteke (erretiroko kontingentzia artean beteta ez egoteagatik), berriz aplikatu ahalko die 100eko 60ko integrazio-portzentajea geroago erretiroagatik kapital moduan jasotako zenbatekoei (kontingentzia hori betetakoan, dirudienez 2015ean).\nBestalde ekarpenari dagokionez, 2014an egindako ekarpenen kenkaria honako zenbatekoetatik txikienera mugatuko da:\n5.000 euro; eta\nekitaldi horretako zerga-oinarrian erreskate eskubidea erabiltzeagatik edo borondatezko bajagatik egiatan sartutako hartukizunen zenbatekoa, arestian adierazitakoaren arabera (noski, ekitaldi horretan zio horregatik errentak eskuratu baditu).\nZergadunak 2015ean sartu zen egiatan erretiro egoeran. Beraz, 2015az geroztik erretiratuta egongo den neurrian, bere zerga-oinarritik ezingo ditu kendu 2016ko urtarrilaren 1az geroztik data horretan bazkide izaten jarraitzen duen BGAE-ei egindako ekarpenak.


Musika, gerraren burrunba isiltzeko | Bizigiro | Berria\nMusika, gerraren burrunba isiltzeko\nMusika tresnen banku berri bat ari da osatzen Mugarik Gabeko Musikari Solidarioak elkartea. Bigarrenez, Siriara bidaliko dituzte instrumentuak, hango kanpalekuetako errefuxiatuentzat. Euskal Herriko hainbat zentrotan egin daiteke dohaintza; urtarrilaren bukaerara arte da epea.\nSiriako haurrak, Soinua lurpetik atera dokumentalean. MUGARIK GABEKO MUSIKARIAK Tamaina handiagoan ikusi\nEz dute dudarik: musikak arindu ditzake gudak utzitako minak, eta kantu eta doinuek lagundu dezakete gatazkaren bortizkeria lausotzen. Horiek erdiets daitezkeela sinetsirik, Mugarik Gabeko Musikari Solidarioak elkarteak kanpaina bat jarri zuen martxan 2017an. Euskal Herriko hainbat lagunen musika tresnak bildu zituzten Siriara bidaltzeko. Hiru urteren ondotik, elkarteak egitasmoa bigarren aldiz antolatu du, asmo berari eutsita: jadanik erabiltzen ez dituzten musika tresnak ematera deitu dituzte herritarrak, Siriako kanpalekuetako errefuxiatuek aukera izan dezaten musika jotzeko.\nBilketa kanpainan jasotzen den materiala musika erakustera bideratuko da, elkarteak Siriako musika eskolekin duen lankidetzaren bitartez. Egitasmoaren arduradunek argitu dute musika tresnak ez ezik instrumentuen zatiak ere eman daitezkeela: hala nola hariak, arkuak eta ahokoak. Urtarrilaren 29ra arte hartu daiteke parte, eta Euskal Herriko Musika Eskolen Elkarteko kide diren zentroetan utz daiteke materiala.\nInstrumentuak ukendu gisa\nGani Mirzo siriarrak izan zuen egitasmoa martxan jartzeko ideia, herrialdean dagoen premia ikusirik. Musikaria da Mirzo, Qamishlokoa (Siria) da sortzez, baina 25 urte baino gehiago dira ez dela jaioterrian bizi. Fran Lausen biolinjole eibartarrarekin jarri zen harremanetan, eta, haren bidez, Mugarik Gabeko Musikari Solidarioak elkarteari ailegatu zitzaion musika tresna banku bat abiatzeko proposamena. Jesus Maria Alegria elkarteko zuzendariak gogoan ditu egitasmoaren hastapenak: «Ganik ideia zein zen azaldu, eta ezin izan genion ezetzik esan; inola ere ez». Zehazki, Gasteizko Luis Aranburu musika eskolan abiatu zuten bilketa, eta, hartan, Hegoaldeko beste hiriburuetara ere zabaldu zuten egitasmoa. Guztira 300 instrumentu baino gehiago jaso zituzten, eta Rojava izan zuten helmuga, Siriako Kurdistanen.\nAntolatzaileek oroitzapen goxoak dituzte egitasmoaren aurreneko alditik, eta horrek bultzatuta ekin diote orain bigarrenari. Hala ere, zailtasunak izan zituzten bidean. Alegriak azaldu duenez, Rojava ez zen, berez, 2017an aurreikusitako helmuga hiria. Hasieran, asmoa zen tresnak beste toki batzuetara bidaltzea; Alepora, besteak beste. Ordea, turkiarrek eremu hori bonbardatu zuten, eta musika tresnak zeramatzatenak ezin izan ziren bertara ailegatu. Hango egoera gatazkatsua dela eta, uste baino gehiago konplikatu zitzaien bidaia, baita luzatu ere. «Bidaiak hamabost egun iraungo zuela aurreikusi genuen, eta, azkenean, ia hiru hilabete pasatu ziren instrumentuak helmugara ailegatu ziren arte». Baina iritsi ziren. Aurten, otsailaren 20aren bueltan abiatuko dira egitasmoko kideak.\nGerraren ondorioak latzak dira Sirian, eta askotarikoa da bertako herritarrek behar duten laguntza. Ezinbestekoak dira elikagaiak, arropak eta medikamentuak, baina beste hainbeste gauza ere izan daitezke oinazeak sendatzeko bide, elkarteko kideen ustez. «Sekulakoak sufritu dituzte, eta asko lagundu dezakete horrelako egitasmoek», azaldu du Alegriak. Susmo hori izan zuten betidanik, baina Sirian gauzatutako ekintzetan lortutako emaitzek agerian utzi dute, haren esanetan. Dioenez, esaterako, «ikusgarria» da kanpalekuetan daudenek beren musika tresnei dieten maitasuna. «Bonbardaketa bat gertatzen denean, jendeak berekin eramaten ditu instrumentuak, lur azpian ezkutatzen dituzte suntsitu ez ditzaten, eta haurrek haiekin egiten dute lo», kontatu du hunkiturik.\nGainera, egitasmoa abian jarri zutenetik, elkarteak bereziki erreparatu dio Siriako kanpalekuetako emakumezkoek bizi duten egoerari, haiek izan baitira, oro har, gudaren indarkeriaren biktima nagusiak. «Emakume asko eta asko bortizki bahituak izan dira, horietako hainbat akabatu egin dituzte, edo gogor bortxatu», azaldu du Alegriak. Uste du bankuan bildutako musika tresnak izan daitezkeela, nolabait, sufrimenduaren ihesbide. «Ikas dezaten musika tresna bat jotzen, jo dezaten elkarrekin. Azken batean, beste pertsona batzuekin aritzea oso gauza potentea da, harmonia sortzen du. Ziur nago munduaren irtenbideak korala behar duela izan».\nAlegriaren iritzi berekoak dira egitasmoan ari diren beste arduradun asko. Esaterako, antzeko iritzia du Maria Arratibel Iruñeko Joaquin Maya Udal Musika Eskolako zuzendariak. «Musikak edonor goratu dezake, eta errealitatetik urrundu. Gainera, praktika musikalak kontzentrazio handia eskatzen du, eta horrek laguntzen du arreta arazoetatik desbideratzen, kasik ezin duzulako jotzen ari zaren hori ez den beste deusetan pentsatu».\nHilabete igaro da musika kanpaina abiatu zenetik. Oraindik ere beste bat falta da epea bukatzeko, baina jadanik hainbat musika tresna daude bildurik Iruñeko Udal Musika Eskolaren areto nagusian: akordeoiak, baxu elektriko bat, teklatu bat, biolinak, gitarrak, baketak... hamarka dira, eta eskolako ikasleek eta ikasle ohiek utziak dira gehienak, Arratibelek adierazi duenez. Hala eta guztiz ere, eskolarekin zerikusirik ez duten hainbatek ere hartu dute parte.\nAurreko egitasmoan ere eman zuen izena Iruñeko Musika Eskolak, eta, zuzendariren esanetan, «sekulako arrakasta» izan zen orduko kanpaina. Hartan, horma piano bat eman zuten dohaintzan, esate baterako. Halere, zuzendariak irudipena du aurreko aldian baino are instrumentu gehiago ari direla jasotzen, eta pozik dago hori ikusirik: «Jende askok idazten digu, toki askotatik, eta gogotsu daude egitasmoarekin bat egiteko», azaldu du. Pandemiaren ondorioz, ugariak dira eskolak hartu dituen prebentzio neurriak, eta, beraz, herritarrak ezin dira edozer ordutan joan musika tresnak eramatera. Horregatik, interesdunek posta elektronikoaren bidez zehaztu behar dute hitzordua eskolako arduradunekin.\nMaria Arratibelek nabarmendu du musika tresnen bilketak baduela, Siriakoei ematen zaien laguntzaz gainera, beste gauza oso aberasgarri bat: sinetsia dago hango kanpalekuetan bizi duten egoeraren berri izateak asko lagundu dezakeela eguneroko gauzak baloratzen. Hori dela eta, maite du kanpainak erdietsitakoak ikus-entzunezko produktuetan ikusi ahal izatea. Desenterrar el sonido (Soinua lurpetik atera) dokumentala ekoitzi zuten horretarako. Gani Mirzoren azalpenak dira gidari, eta ikus daiteke zer egiten duten Siriako kanpalekuetako errefuxiatuek jasotako musika tresnekin. «Bonben eta tankeen burrunba isiltzen laguntzen du, gerra isiltzen», dio Mirzok dokumentalaren hasierako minutuetan. Antolatzaileek adierazi dute aurten ere konpromisoa dutela kanpainaren kontakizuna egiteko.\nBeste norbaitek goza dezan\nZenbait kasutan, biziki estua izaten da musikariaren eta haren instrumentuaren arteko harremana. Hala eta guztiz ere, hari agur esateak ez du zertan minik eman; poztasuna ere ekar dezake musika tresna beste baten eskuetan ikusteak. Iñaki Bizkaik kontatu duenez, ez zuen zalantzarik izan bere instrumentua Siriara bidal zezakeela azaldu ziotenean. «Ez nuen bitan pentsatu. Zertarako zela ikusirik, segituan eman nuen akordeoia». Akordeoilari profesionala da Bizkai, Antsoaingoa (Nafarroa) jaiotzez eta, urteetan, Euskal Herriko herrietan barna aritu da kontzertuak egiten, festetan jotzen eta otorduak girotzen. Izatez, diskoak ere kaleratu ditu bere lanekin. Ibilbidean aurreneko pausoak ematen lagundu zion akordeoi hura eman zuen Mugarik Gabeko Musikarien kanpainan, 2017an. «Izan nuen lehenbizikoetakoa zen, nire gurasoek erosi zidaten txikia nintzelarik, eta asko maite nuen, gauza asko bizi izan ditudalako harekin». Nota eta doinu mordoa zituen haizatuak Bizkairen akordeoiaren hauspoak, baina musikariak ez zuen nahi musika tresna hura armairuan gorderik gelditu zedin. «Ilusioa egiten dit pentsatzeak naizenaren zati bat hor nonbait dabilela, musika egiten, hau da, ongia egiten, hori baita munduak behar duena», adierazi du. Antsoaindarrak argi du zertan nahi duen lagundu; bere esanetan, ez zaio inporta Sirian berea zuen akordeoia joko duena munduko musikaririk hoberena izanen den edo «inoizko kaxkarrena»; aski zaio jotzaileak disfrutatzearekin.\nBizkaik aurreko egitasmoan emandako pauso bera eman du aurtengoan Ollokiko (Nafarroa) Irati Floresek. 8 urte bete ditu 2020an, nabarmen hazi da,eta txiki gelditu zaio biolina. Aitak lagunduta, bilketa kanpainarako utzi du tresna. Floresek biolinez aldatu beharko zuela jakin bezain pronto, etxekoak harekin zer egin pentsatzen hasi ziren, eta egunkariko albiste baten bidez izan zuten kanpainaren berri. «Bitxia iruditu zitzaigun. Askotan, elkartasun kanpainetan pentsatu, eta ez zaizu okurritzen musika tresnak ere behar dituztela herrialde horietan», azaldu du Unax Flores aitak. Alabari azaldu dio haren musika tresna nora joanen den, zertara, eta, hala, pozik utzi du biolin txikia. Udaberriarekin ailegatuko da beste esku batzuetara.


kritiken hemeroteka » Bizilekua gatazka eremu\n« Sinboloen oihana | Ama-alabak »\nBizilekua gatazka eremu Mikel Ayerbe / Berria, 2009-04-12\nIdazle gazteentzako X. Igartza bekaren irabazle izan ostean, Katixa Agirrek Habitat bigarren ipuin-liburua atera du. Proiektu beretik sortutako sei ipuin luzek osatzen dute bilduma eta izenburuak aurreratu bezala, bizilekuaren gaiak lotzen ditu ipuinak euren artean. Etxebizitzarena egungo gure gizarteko arazoetako bat izanik, esan daiteke aukeratutako gaiak baduela halako kutsu oportunista, baina egilearen asmoetako bat egungo garaiei lotutako literatur lana eskaintzea izan den neurrian, ezin bestela izan. Gaurkotasuna helburu izanik, gaurkotasunetik abiatu behar.\nEsan bezala, sei narrazioetan etxeak berebiziko garrantzia du. Liburua zabaltzen duen ipuinean bi lagun min aspaldiko partez bietako baten etxean berriro elkartu eta hala-moduzko “Pijama festa” bateko protagonista izango dira. “Guy Fawkes-en traizioa” bigarren narrazioan Terry txikiak amaren etxea utzi eta aita eta bere maitalearen etxe txikiegian pasa beharko du arratsaldea, aitaren maitalearekin, noski. Aldiz, “Jaun eta jabe” narrazio luzeenean Goio eta Garazik hiria utzi eta herritxo bateko etxearen jabetzari egin beharko diote aurre, eta bereziki, bertako bizilagunei. “Bere loa arina da” ipuineko Agate protagonistaren etxean lapurretan egin dute bera lo zegoen bitartean eta orain ezin du gaua bakarrik pasa, amonaren etxean babesa bilatuz. “Hosting” narrazioan, Josuk bi lagunekin konpartitzen duen etxean bakarrik gelditu behar du Gabonetan, lana dela medio. Ezustean garai bateko etxekidearen bisita izango du, eta gaztetako mamuak ere berriro bueltan agertuko zaizkio. “Feng Shui-aren errua” azken ipuinean, Ana etxe saltzaileak marketing taktika bitxi bat eratuko du urbanizazio bateko etxe atxikiak saltzeko, baina gehienetan bezala, gauzak ez dira batek uste bezala aterako.\nLiburua irekitzean aipu (tranpa) batekin egingo dugu topo, J. B. Elizanbururen Ikusten duzu goizean olerkiarekin. Baina irudipen antzu bat besterik ez da. Izan ere, Habitat liburuko protagonistak nekez babestuko dira Home, sweet, home! esapide lasaigarriaren atzean, eta era guztietako arazoak ere ongi etorriak izango dira beren etxeetako errepublika independenteetara. Gainera, nahigabeak ez dira etxe barruko lau pareten artean geldituko.\nEtxearen gaiaz gain, ordea, autonomoki funtzionatzen duten ipuin horien artean ere bada bestelako azpi-loturarik. Adibidez, ipuin batean zeharka aipatzen diren pertsonaiak protagonista izango dira ondorengo narrazioetan (Josu, Goio eta Garazi pertsonaiak, esaterako). Irakurlearen esku dago azpi-lotura horiek identifikatzea, Agirrek ez baititu narrazioen arteko loturak gehiegi nabarmentzen. Egia da loturak bilatzeak irakurleari jolas egiteko aukera eman liezaiokeela, baina gehienetan jolas bat besterik ez dela deritzot, zenbait azpi-lotura narrazioen garapenaren baitan garrantzi gutxi duten anekdotak direlako. Horrez gain, narrazioek badute bestelako antzekotasunik ere: behin eta berriz protagonista eta antagonistaren aurkaritzan oinarritzen dira gertaera nagusiak (bi lagun minak; umea eta aitaren maitalea; Josu eta Txaber, Agate eta amona…).\nHabitat ipuin-bildumako sei gelak bisitatu ondoren, epeletik hotzera bitarteko sentipena izan dudala aitortu behar dut. “Pijama festa” narrazioa iruditu zait biribilena, eta beste ipuinetan, ni neu, pasarte edo zati jakin batzuekin geldituko nintzateke. Ipuinen hasierekin bereziki, nolabaiteko jakin-gosea pizten baitute esaldi labur eta erritmo biziko hasierek. Baina narrazioen bukaeretara iristerako nire irakurraldia jada gainbehera joan da, eta ez dut uste, ipuinen luzera kontuan izanik, arnas gehiago behar dutelako bakarrik izan denik.


Lehen baino bero handiagoa egiten du? | Consumer\nLehen baino bero handiagoa egiten du?\n2016 Urte beroena izango da, klima aldaketaren ondorioz erregistroak izaten direnetik\narabera: Osteguna, 2016ko abuztuaren 11\n40º C-tik gorako tenperaturak, gau itogarriak, lo hartzea oso zaila bihurtzen dutenak… Udan beroa egiten du, baina lehen baino gehiago ari da egiten? Bai, azken hamarkadetan erregistratutako tenperaturen arabera. Adituen esanean, klima-aldaketa da nagusi, eta, muturreko fenomeno gisa, bero-boladak dituen herrialdeetako bat da Espainia. Artikulu horrek adierazten du lehen baino bero handiagoa egiten duela tenperatura-igoerak eta aurre egiteko aholkuek.\nLehen baino bero handiagoa egiten du\n“Bai, lehen baino bero gehiago egiten du”. Argi eta garbi azaltzen da José Miguel Viñas meteorologoa, Zientzia eta Teknologia dibulgatzailea, Munduko Meteorologia Erakundearen (MME) Espainian. Erakunde horren datuen arabera, klimari buruzko gaietan nazioarteko zientzia-agintaritza nagusia markak hausten ari da urteko lehen seihileko honetan, eta, beraz, 2016. urtean, erregistroak edukitzen direnetik (1880), urte beroena izateko bidea dago.\nEspainia klima-aldaketa gehien jasaten ari den Europako herrialdeetako bat daMMEk adierazten du lehen seihileko honetako batez besteko tenperatura industriaurreko aro industrialaren batez bestekoa baino 1,3 ºc handiagoa izan dela XIX. mendearen amaieran. Espainian, Viñas, “azken mende-erdian tenperaturak 1,5 ºc inguru igo dira”.\nMar Gómez, denboroko meteorologoa, azaldu du 2016ko lehen sei hilabeteetako bakoitzak berorik beroena hautsi zuela maila globalean: “Urtero tenperatura-markak hausten ari dira, eta berotze globala dagoeneko gertaera bat da. Adibidez, azken hiru hamarkadetako bakoitza aurreko guztiak baino beroagoa izan da 1850etik, eta XXI. mendeko lehen hamarkada denetan beroena. Jakina, batez besteko globalak dira, aldi hotzagoak eta beroagoak izan daitezke, baina batez besteko tenperaturak handitu egin dira”.\nAdituek klima-aldaketa eragin dutela adierazi dute. José Miguel Viñasek dio klimaren aldakortasun naturalak beti eragiten duela tenperatura igotzeko, eta beste batzuetan, berriz, jaisteko. Hala ere, ez du berez azaltzen behatutako tenperaturen goranzko joera, eta adierazten du gizakiek eragindako berotegi-efektuko gasen (BEG) hazkundea.\nTenperatura-igoerak nola eragiten digun\nMetereologoaren meteorologoak azpimarratzen du Espainia “klima-aldaketaren alde dagoen eta gehien jasango duen Europako herrialdeetako bat dela”. Klima Aldaketari buruzko Gobernuarteko Taldearen (IPCC) azken txostenen arabera, litekeena da penintsularen urteko prezipitazioa murriztea, zenbat eta hegoalderago, orduan eta nabarmenagoa udako hilabeteetan, eta ekaitzak gora egiten duela. “Oraingoz, tenperatura epelenak penintsulako hegoaldeko eremuetan ari dira esperimentatzen, eta lehorte handiak dituzte penintsulako hego-ekialdean”, apatsutxoa.\nIPCCko adituek adierazi dute klima-aldaketak ekarriko dituela muturreko gertaerak (adibidez, bero-boladak, lehorteak, euriak edo inpaktu handieneko zikloiak).\nOro har, Gómez adierazi du aldaketak sumatu direla muturreko gertakarietan 1950etik: “Egun eta gau hotz kopurua murriztu egin da, eta berunena handitu egin da”. Espainian, Viñas nabarmentzen da, “uda-aldia luzatu egiten da, edo gau bero gehiago eman ditzakegu”. MMEko aholkulariak jakin du fenomeno hori gehiago nabaritzen dela penintsulako barnealdeko eremuetan kostaldeetan eta artxipelagoetan, nahiz eta aldea ez den oso nabarmena.\nHalaber, bero handiko gertakarien maiztasuna eta iraupena ere handitu egiten dira. Viñasek dio “gure herrialdeko eremu zabalei eragiten diela”. Udaberrian eta udazkenean agertzen da, udako hilabeteez aparte”.\nBeroari aurre egiteko aholkuak\nTenperatura altuak ahalik eta txikienak izan nahi baldin baditugu,, aire girotura, batez ere, eta aire girotura, batez ere, eta aire girotura jotzea, eta tenperatura altuak, eta aire girotura jotzea, ahalik eta eraginkortasun energetiko handienaren eredua erabiltzea eta egongelaren araberako tamaina, gutxienez.\nBaina, benetan, klima muturrera itzultzea saihestu nahi bada, klima-aldaketari aurre egiteko neurriak hartu behar dira. Viñasen arabera, zentzuzkoena da “arintze- eta egokitze-neurriak aldi berean hartzea. Nahiz eta denbora errekorra lortu Begen emisioak ia zero murrizteko, sistema klimatikoak inertziak ditu, eta planeta berotzen jarraituko lukete”. Gomez jaunak dio “herritar garen aldetik ezin dugula klima-aldaketa arindu, gure gobernuek ezarritako akordioak betetzen ez badituzte”.\nbero gases de efecto invernadero-eu klima-aldaketa lehorte ola de calor-eu


San Antolin jaiak izan dira Plentzian.\nSan Antolin festak ospatu dituzte iragan asteburuan Plentzian (Bizkaia). Igande goizaldean laguntza eskatu behar izan zuten bi emakumek, bi gizonezkoren jarraipenak eta jazarpena zirela-eta. Hala, erasotuak izaten ari ziren bi emakumeak laguntzeko asmoz hurbildu zen gizonezko bat. Jazarpena ez zen eten, baina; laguntza eman asmoz bertaratu zen gizonezkoa jipoitu zuten bi erasotzaileek, beste lau gizonezkok lagunduta. Erasotua izan zen gizonezkoak salaketa jarri du dagoeneko, eta Urdulizko (Bizkaia) erietxean artatu behar izan dute.\nErasoei erantzuna Larresoron eta Bilbon\nPlentzian jazo den erasoaz gain, 26 urteko emakume batek sexu erasoa salatu du pasa den asteburuan Larresoroko jaietan (Lapurdi). Erasoa salatzeko, Non aux agression sexistes, Eraso sexistarik ez lemapean, dozenaka herritar bildu ziren Herriko Etxearen atarian.\nBestetik, mugimendu feministak deituta, bart elkarretaratzea egin dute Bilboko (Bizkaia) Arriaga plazan, Indarkeria sexistari aurre egin lemapean. Izan ere, gizonezko bat atxilotu dute, bere bikotekide ohia sei egunez bahitu eta sexu erasoak egiteagatik.


Irekia Eusko Jaurlaritza - Gobierno Vasco :: Josu Erkoreka “JAI ALAI” atunontzi izoztailearen bedeinkatzeko eta emateko ekitaldian izan da\nJosu Erkoreka “JAI ALAI” atunontzi…\n\nJosu Erkoreka “JAI ALAI” atunontzi izoztailearen bedeinkatzeko eta emateko ekitaldian izan da Iturria: Irekia\n\nEusko Jaurlaritzaren bozeramaileak, Echebastar eta Zamakona, Euskadiko bi enpresen arteko lana azpimarratu du. Euskal industriaren alde apostu zuzena egiten bada, krisi ekonomikoa gainditu dezakegularen “adierazle argia” dela adierazi du.\nEusko Jaurlartizaren bozeramaileak, Josu Erkorekak, Euskadiko bi enpresen arteko lanaren garrantzia azpimarratu du, hain zuzen, arrantza sektoreko Echebastarrek eta ontziolen sektoreko Zamakonak egin duten lana. Erkorekak krisi sakona jaso duten bi sektoreen enpresak izan arren, elkarrekin lan egin dute, “euskal enpresaren alde apostua egin dute, eta instituzioen babesa izanez egin dute”, adierazi du. Zentsu horretan, Josu Erkorekak euskal enpresek elkarrekin egindako lan honek “euskal enpresen, apustu zuzena eginez gero, krisi ekonomikoa gainditu dezakegularen adierazle argia dela” jakinarazi du.\nEusko Jaurlaritzaren bozeramaile eta Herri Administrazio eta Justiziako sailburu Josu Erkoreka Jai Alai atunontzi izoztailea bedeinkatzeko eta emateko ekitaldian izan da gaur goizean. Ekitaldia Getxoko gurutze-ontzien moilan izan da. Astilleros Zamakona SA enpresak Bermeoko Echebastar enpresari eman dio ontzia; ezaugarri berdintsuko hiru ontziko sortan bigarrena.\nJai Alai diseinu berriko proiektua da, teknologia puntakoenaz hornitua. Aluminiozko gainegitura eta zubia dauzka, hala nola atuna -60º C-ra ultraizozteko tunelak eta pirateriaren aurkako baliabideez hornitutako gune seguruak. Gainera, arrantzatutako arrainak bereizteko sistema berritzailea dauka. Atunontzia Indiako ozeanora abiatuko da eta hor Izaro ontziarekin batera ariko da arrantzan. Izaro atunontzia ezaugarri antzekoak ditu eta 2014ko urtarrilean inauguratua izan zen.\nerkoreka_ontzirakera_krisia... behera kargatu (900 KB)\nerkoreka_ontzirakera_krisia... 50 MB\nrecursos_jai_alai_errekurts... 70 MB\nerkoreka_jai_alai.jpg 90 KB (jpg)


Zertarako ikasi matematika? | begiradak | GAUR8 - mila leiho zabalik\nNortzuek dakite herri honetan zatiketak eskuz egiten? Lehen Hezkuntzako 4. mailako ikasleek eta haien etxekoek», dio matematikan aditu batek. Antza, artean, espainiar estatua da bi zifrako zatiketak egiten irakasten duen europar herrialde bakarra. Multzo horretan sartu dituzte Araba, Bizkai, Gipuzkoa eta Nafarroako heziguneak.\nNoiz egin zenuen azkenekoz bi zifrako zatitzailedun zatiketa eskuz? Helduon munduan duten presentziak eskatzen ote du, benetan, eskolan eskuz hainbeste kontu egitea? Eta zatiketaren lekuan jar ditzagun gainerako algoritmo idatziak.\nEz da gaur goizekoa kalkuluak eskuz egin ala kalkulagailuz egitearen arteko eztabaida. Ez dut gogoan ikastolako gure garaian kalkulagailurik bazen ala ez. Ongi akordatzen naiz, ordea, nola koadernoan zenbakidun biderketak idazteko baino lehenago erabili genuen arkatza gereziak marrazteko. Ederki jabetu ginen «bider» hitzaren esanahiaz! Ikasitako gauza asko ahaztu ditudan arren, sortetan txukun-txukun antolatutako gerezi gorri haiei esker ongi dakit 6 gerezi izan arren, ez dela gauza bera 2 gereziko 3 sorta ala 3 gereziko 2 sorta; alegia, 2*3 edo 3*2, algoritmora ekarrita. Matematika ukituz, idatziz eta gero abstraituz ikasi genuen ikastolan, hainbeste loriatzen dugun Singapur metodoak proposatu aurretik.\nClara Grima Matematikan doktore eta Espainiako Matematikako Errege Elkarteko Zabalkunde Batzordeko presidentearen ustez, «ez du ezertarako balio zatiketak eskuz egiteak, bigarren erroak eskuz egitea bezalakoa da. Horretarako dago kalkulagailua».\nIrakasle askoren beldur eta zalantzen aurrean jarri gaitu: zertarako ikasi matematika, orduan? Bagoaz arazoaren muinera: matematika ez da kontuak egitea, arrazoitzea da, pentsatzea: egoera bat hartu, moldatu eta arazoa ebaztea. Grimaren iritziz, «ebazteko kontu bat egin behar baduzu, hartu makina bat, horretarako diseinatu ditugu. Hobe da haurrari pentsatzen eta kritiko izaten irakastea zatitzen irakastea baino. Haurrak eta gazteak kritiko izan daitezen eta ez ditzaten manipulatu, matematika jakin behar dute».\nMatematika edonon dago. Munduan nagusi direnek matematika jakiteari eta algoritmoak maneiatzeari esker lortu omen dute agintera iristea. Konparazio baterako, Facebook eta Cambridge Analyticaren arteko eskandalua: oraindik ikertzeke dago matematika zenbateraino izan zen erabakigarria Donald Trump-en eta Brexit-aren garaipenetan.\nLeire Arana Fisikan lizentziadunak, eta ofizioz eta bokazioz irakasle denak, buruko kalkulua aldarrikatu eta zehazten du «algoritmo idatzia buruko kalkuluaren euskarri izan daiteke edo apenas egin diezaioke ekarpenik». Gonbita luzatu nahi digu batuketak, kenketak, biderketak, zatiketak modu aberatsagoan egiteko. Matematikatik eta algoritmoetatik irudikatu nahi du berak Euskal Herria, «gure umeak kalkuluak egiten modu askoz aberatsagoan, buruko kalkulu oso onarekin». Horretarako bidea zenbakien deskonposaketan trebatzea da, dudarik gabe.\nJoseba Sarrionandiak “Idazlea zeu zara irakurtzen duzulako” (Hik Hasi, 2010) liburuan kontatu digu «Artean inportantea da jakitea ez zarela zenbaki bat, baizik eta pertsona hutsa. Ez zaitzatela batu, ez kendu, ez biderkatu, ez zatitu, ez zerrendatu, ez erabili, ez kontu liburuetan utzi. Pertsona ‘hutsa’, ez hustuaren zentzuan baizik osoarenean». Buruko kalkuluan iaioa den pertsona osoz osatutako herri libre bat ote da independentziaren ekuazioaren emaitza? Matematikaz ari ginen... •


Espetxe politikaren bilakaera aztertzeko behatokia sortu dute | Politika | Berria\nNoiz sortua: 2020-06-30 13:26:57\nEspetxe politikaren bilakaera aztertzeko behatokia sortu dute\nForo Sozial Iraunkorraren bultzadaz eratutako guneak lehen txostena aurkeztu du.\nForo Sozialeko kideak, Bilboko agerraldian. Aritz Loiola / Foku Tamaina handiagoan ikusi\nMotibazio politikoko euskal presoei aplikatutako espetxe politikaren behatokia sortu du Foro Sozial Iraunkorrak, espetxe politikaren bilakaeraren «jarraipena» egiteko eta horri buruzko «informazio garden eta zuzena» emateko. Foro Sozialeko kide Agus Hernanek eta Teresa Todak esan dutenez, espero dute behatokia «tresna eraginkorra» izango dela espetxe politikaren aldaketa lortzeko lanean.\nBehatokiak txostena argitaratuko du sei hilabetean behin, eta Bizkaiko Abokatuen Elkargoaren egoitzan egindako agerraldian lehenengoa aurkeztu dute. Presoen egoeraren inguruko datu eguneratuak emateaz gain, txostenean badago Etxerat elkarteak egindako azterketa bat COVIC-19aren pandemiak espetxeetan izan duen eraginaz, eta Valentziako Unibertsitateko (Herrialde Katalanak) Zigor Zuzenbideko irakasle Javier Mira Benaventek analisi bat ere badakar, presoen gizarteratzeari buruzkoa.\n«Espetxe politikaren aldaketaren aldeko partida irabazita dago euskal gizarteetan, alderdi politikoetan, sindikatuetan eta instituzioetan», esan du Teresa Todak. «Ez da horrela izan, ordea, praktikan partida hori jokatzen den eremuan, errealitaterik gordinena bizi den tokian; Espainiako Estatuan». Horretan ere eragin nahi du behatokiak, eta, horregatik, txostena igorriko Espainiako instituzio eta eragile ugariri.\nArgilunez beteriko egoera\nHernanek aztertu du espetxe politikak azken hilabeteetan izan duen bilakaera, eta esan du «argilunak» daudela egoeran. Gogora ekarri du oraindik 154 preso lehen graduan sailkatuta daudela, eta 191 Euskal Herritik urrunen dauden espetxeetan daudela, hots, Galizian, Herrialde Katalanetan, Andaluzian eta Murtzian (Espainia). Baina, beste aldetik, 44 preso bigarren eta hirugarren gradura aldatu dituzte, horietatik 9k espetxetik ateratzeko baimena dute eta beste 39 «zentzuzko epe batean» bigarren gradura alda daitezke.\nHernanek esan duenez, pandemiaren kontra hartutako neurriek «sakondu» egin dute presoak gerturatzeko beharrari buruzko eztabaida, preso asko bisitarik gabe utzi dituelako eta arazoa agerian laga duelako. Horregatik, «keinu bat» eskatu die Espainiako agintariei: Galizian, Herrialde Katalanetan, Andaluzian eta Murtzian dauden presoak Euskal Herrira gerturatzea.\nHernanen aburuz, keinu horrek euskal gizartearen gehiengoaren borondateari erantzungo lioke, eta, gainera, orain arte egindako urrats «apalek» presoen senideengan eragin duten «frustrazioa» arintzeko ere balioko luke. «Ez dugu ahaztu behar presoen auzia konpontzeak eragin positiboa duela bizikidetza demokratikoan», esan du Hernanek.


Gaur - Iritzia - Berria\nGerrarik ankerrenak ez dira guda-zelaietan gertatzen. Siria, Yemen, Irak, Palestina, Afganistan... etxeko egongelaraino sartu zaizkigu. Hildakoak, senideen garrasiak, ikararen aurpegiak. Irudi lazgarriok gure iruditeriaren barruan txertatu ditugu. Txertaketa horrek, ordea, itzalean utzi ditu beste gerra ikusezin batzuk. Ez naiz soilik ari fokutik at geratu diren gatazkez (saharar herriaren borroka edota errefuxiatuen eskandalua, kasu), baizik eta mundu likido honetan nagusi den axolagabekeriak sorrarazten dituen biktima isilez.\nHainbat eta hainbat min oharkabean igarotzen zaizkigu. Ez dizkigute erakusten edo ez ditugu ikusi nahi. Gerra horiek ahanzturaren pleguetan gelditzen dira. Bauman eta Donskis-ek Grezian asmatutako terminoa ekarri dute gogora: adiafora; hau da, zenbait ekintza ebaluaziotik eta beharrizan moraletatik kanpo uzten dituen jarrera. Hitz lauz esanda: guztiaz paso egiteko jarrera. Halako txindurritze morala ikusten dut nik han eta hemen. Egun, gizartea astintzeko, zerbait ezustekoa edo brutala behar da.\nAipatu bi autoreen arabera, gaur egun beldurra eta modernitatea neba-arreba bizkiak dira; areago, «biki siamdarrak» direla diote haiek. Gaur, eta beti, beldurtuta egoteko gutxienez hiru arrazoi nagusi daude: ezjakintasuna (ez dakigu bihar zer gertatuko den); ezintasuna (datorkigun kolpea saihesteko gai ez izatea pentsatzea) eta umiliazioa. Azken hori aurreko bien ondorioa da eta gure auto-estimua bereziki kolpatzen du.\nTestuinguru horretan izugarri hauskor eta eragin errazak bihurtzen gara denok. Egoki samurtutako edo makillatutako erdipurdiko gezurrak irensteko joera handitu egiten da. 2002an Pulitzer saria jaso zuen Chris Hedges kazetari estatubatuarrak argi azaldu du duela gutxi: «Gezur iraunkorrak hutsaldu egiten du diskurtso politikoa, antzerki absurdoa bihurtuz». Hala ere, bere ustez arriskurik handiena ez ei dator adierazpen askatasunaren ezabaketatik, edota sarearen neutraltasunaren amaieratik, ezta ekozidiotik ere. Nondik dator orduan? Bada, egia eta gezurra, justizia eta injustizia bereizten laguntzen zuten erakunde, unibertsitate, kultura-instituzio eta komunikabideen ahultze eta baztertze prozesu sistematikotik. Hortik dator mehatxurik gordinena. Gehiago ere dio: «Gezur iraunkorra totalitarismoaren apoteosia da. Ez du axola zer den egia, baizik eta egoki ote den». Horregatik, botereari botere gehiagorekin egin behar zaio aurre: «Instituzio eta erakunde paraleloak sortu behar ditugu, enpresa eta korporazioekiko menpekotasunetik babestuko gaituzten eremuak». Eta langintza horretan, giza harremanak, gertutasuna, komunitatea guztiz beharrezkoak dira. «Agian dio Hedges-ek, gu geu ere ez gara salbatuko [...] baina gai izango gara bederen egia, edertasuna, enpatia eta justizia nagusi izango diren erresistentzia-eremuak sortzeko».\nDuela hilabete bat berripaper honetan Xabier Mendigurenek honela justifikatzen zuen gaur Bilbon presoen eskubideen alde Sare plataformak deitu duen mobilizazioarekin bat egiteko arrazoia: «Ziega urrunetara besarkada bat bidaltzeko, mendekuaren politikan gotorturiko estatuari gogorarazteko herri bat garela eta gizatasunezko tratu bat zor diela bere bahituei».\nEuskal preso eta haien senideek pairatzen duten sufrimenduaren inguruan isiltasun mantu ikaragarri lodia dago ezarria Espainiako komunikabideetan. Ez dira ezer. Ez dira existitzen. Itzalean gaude. Federico Garcia Lorcak idatzia da ondorengoa: «Murruen barruan itxita dauden gauza asko bat-batean kalera irten eta oihuka hasiko balira, munduak berak gainezka egingo luke». Berak ere esan zuen: «Sentimendu guztietatik ikaragarriena itxaropena hilik izatearena da». Horregatik, garrantzitsua da gaur, 17:30ean, Bilboko La Casillatik aterako den manifestazioan egotea. Giza eskubideak. Konponbidea. Bakea. Bai, gaur.


«Jendeak esaten duenean bere lehen lasterketa Behobia izango dela, gaizki iruditzen zait» - Tolosa - Tolosaldeko ataria\nIoana Arbillaga. ATARIA\nBukatzea helburutzat hartuta hasi zen Ioana Arbillaga (Tolosa, 1981) Behobia egiten, eta lehen aldi hura ez du ahazten: «Lehenengo Behobia beste modu batera bizitzen duzu, eta badauka zerbait berezia».\nOrdutik, lasterketa bakoitzean helburu desberdina jarri dio bere buruari: «Bakarrik joan izan naiz, marka egiteko; azkarrago joateko, eraman izan naute; eta beste norbaiti laguntzen ere joan izan naiz». Arbillagarentzat, entrenamendu kopuruak zehazten du urte bakoitzeko helburua. «Festa handi bat da, baina atzean zenbakiak ere badaude».\nBehobia egin behar duen eguna «izugarria» da Arbillagarentzat. «Ez da karrera polita, baina hunkigarria da. Dagoen jendetzarekin ez zara ausartzen oinez joatera», dio. Urtero berezia izan arren, argi du zein den inoiz ahaztuko ez duena: «Behobiaren bezperan jakin nuen haurdun nengoela. Senarrari esan nion elkarrekin egingo genuela, eta metan aita izango zela esatea pentsatzen nuen, baina hain gaizki ikusi ninduenez, bidean esan behar izan nion. Susto ederra hartu zuen».\nArbillagak argi du Behobia denentzako lasterketa bat dela, baina entrenatuta joan beharra dagoela: «Jendeak esaten duenean bere lehen lasterketa Behobia izango dela, gaizki iruditzen zait». Hogei kilometro lasterka egiteko gai izan behar dela dio: «Ez da martxa bat, lasterketa bat baizik, eta entrenatuta joan beharra dago». Arbillagak nabarmendu du batzuetan Behobiako denborari begiratzen zaiola korrikalari baten maila zehazteko: «Behobia ondo egiten baduzu korrikalari ona zarela dirudi, baina lasterketetan ateratzen ere jakin egin behar duzu». Ziur dago Behobian atera aurretik prozesu bat egin behar dela, hau da lasterketa motzagoetatik hasi behar dela. Emakume ugarik hori egiten dutela dio, eta horregatik parte hartzea ere gero eta handiagoa dela: «Asko Lilatoiarekin hasten dira eta gero, Behobiara iritsi daitezke». Emakumeak gero eta gehiago izan daitezen, denbora beharrezkoa dela iruditzen zaio. «Emakumea kirol denetan sartzen ari da, baina hasteari beldurra kendu behar zaio», gaineratu du.\nArbillaga ere aurtengo lasterketari begira jarrita dago aspalditik. Lagun batek lehen urtea du, eta harekin egingo du. Beraz, lortutako denborengatik dortsal gorriarekin ateratzeko aukera badauka ere, zuriarekin irtengo da, eta gozatzea izango du helburutzat: «Zure buruarekin lehiatu behar duzu, baina sano, hau joko bat delako, eta gozatu egin behar da».


Transakzioak eta izapideak "on line" egiteko, ziurtagiri digitala lortu behar da | Consumer\nTransakzioak eta izapideak "on line" egiteko, ziurtagiri digitala lortu behar da\nFitxategi honek bermatzen du elektronikoki sinatutako dokumentua ez dela manipulatu\nPertsona Fisikoen Errentaren gaineko Zergaren (PFEZ) aitorpenaren aurtengo kanpainan milioi eta erdi aitorpen baino gehiago aurkeztuko dira Internet bidez, Zerga Administrazioko Estatu Agentziaren arabera. Izapide hau eta Administrazioarekin lotutako beste batzuk “on line” egin ahal izateko, beharrezkoa da ziurtagiri digitala. Fitxategi horren zeregina da eragiketa hori egiten duen pertsonaren nortasuna egiaztatzea, eta, beraz, elektronikoki sinatutako dokumentua ez dela manipulatu bermatzen du.\nZeres-ek (Ziurtagiri Espainiarra) Diruaren eta Tinbrearen Fabrika Nazionaletik (FNMT) doan emandako ziurtagiri digitalarekin —beste erakunde batzuek izapideak egiten dituzte atarietan jarduteko, hala nola Segurtasuna eta Telekomunikazioak Aztertzeko Fundazioak (Feste) edo Camersinak (Espainiako Merkataritza Ganberak)—, gero eta administrazio publiko gehiagok eskaintzen dituzten zerbitzuetara sartzen da.\nHona hemen adibide batzuk: errenta-aitorpenaren zitazioa, erreklamazioak aurkeztea, “on line” enkanteetan parte hartzea, trafiko-isun bat edo lan-bizitzaren txostena kontsultatzea, eta BAME barruko mediku egoiliarraren azterketa bat ere bai -erantzunak eta puntuazioa-; beste izapide eta transakzio askorekin batera, denbora eta, jakina, joan-etorriak aurrezten laguntzen diotenak herritarrari. Guztira zortzi autonomia-erkidego, hogeita bost probintzia-diputazio, zazpi ministerio, ia bost mila udalerri eta Estatuko Administrazio Orokorreko erakunde autonomo askok eskaintzen dituzte “on line” zerbitzuak.\nZiurtagiri digitala Ceresko web-orrian (www.cert.fnmt.es) eskatzen denean, automatikoki bi gako sortzen dira: bata pribatua, herritarrak berak aukeratzen duelako ezagutzen duena, modu elektronikoan sinatzeko balioko duena, eta bestea publikoa, edonor sar daitekeena. Sistema kriptografia asimetrikoan oinarritzen da. Hau da, gako pribatuarekin elektronikoki sinatzen bada, bestearekin sinadura egiaztatzen da eta alderantziz. “Hala, sinatzailearen nortasuna bermatzen da, eta dokumentuaren edukia ez da aldatu”, dio Sergio Ruiz Mahillo Ceresko zuzendariak.\nFitxategiak honako hauek ditu: ziurtagiri digitalaren titularraren datu pertsonalak -izen-abizenak -, identifikazio fiskaleko zenbakia (IFZ) -atzerritarra bada, NIE-, eta bi urteko balio-data. Iraungi baino bi hilabete lehenago, Zeresek mezu elektroniko bat bidali du Interneten berritzeko. “Ziurtagiri digitala berritzen ez bada, balioa galduko du, ezin izango da transakziorik egin, baina Ceresen hamabost urtez gordeko dugu, legeak eskatzen duen bezala. Izan ere, agian sinatu dena berriro egiaztatu beharko da, adibidez, hamar urtetan”, azaldu du Ceresko zuzendariak.\nKreditu-txartel bat galtzean gertatzen den bezala, ziurtagiri digitala galtzen bada (ordenagailuan deskargatutako fitxategia) -disko gogorra formateatzean, nabigatzailea aldatzean edo beste edozein segurtasun-arazota-, telefono-zenbaki batera deitu behar da, txartela alda dezaten. “Galeraren berri eman ondoren, baliorik gabe utzi eta zerrenda beltzetan argitaratzen da, ezeztatutako ziurtagiri guztiak biltzen dituztenak”, dio Ruiz Mahillok. Hori saihesteko, fitxategia ordenagailuan deskargatu ondoren, diskete batean segurtasun-kopia egitea gomendatzen da.\n“Ziurtagiri digitalen abantailak argi daude – azaltzen du Ruiz Mahillo-. Joan-etorriak eta ilarak saihesteaz gain, denbora eta dirua aurrezten dira, erosotasunean irabazten da —edozein ordenagailutan instala daiteke, baina, Interneten lehen aldiz eskatzen denean, nahitaez, eskaera egin zeneko ekipo berean deskargatu behar da—, eta zerbitzuak ematen dituzten erakundeentzako datu- eta paper-tekleazioan ere aurrezten da. Errenta aitorpena Internet bidez aurkeztuz gero, eta dirua itzultzera ateraz gero, erraza da egun gutxi barru dirua izatea. “Online” adierazpenek ez dute itzulketarako lehentasunik, baizik eta datuak lehenago iristen direla”.\n1999tik gaur arte, Ceresek 336.000 ziurtagiri digital eman ditu. “Azken urtean, 250.000 izapidetu ditugu, milioi bat aitorpen baino gehiago ekarri dituztenak”, dio Ruiz Mahillok.\ndigital Internet-eu ziurtagiri


Usurbilerako zerrenda (Larunbata, 16:00) - CD Anaitasuna\nBiharkoa ordea beste era bateko partida izango da, bi taldeek asko baitute jokoan. Anaitasunak beste bolada on bat hasi nahi du Usurbilen, bigarren postua lortzera eramango duen bolada hain zuzen. Biharko partida prestatzeko hiru lan saio egin dituzte aste honetan eta gaurko entrenamenduaren ostean eman du Aitor Iturbek biharko neurketarako zerrenda. Pasa den asteko deialditik aldaketak izan dira. Josu Godoyk partida bateko zigorra beste ostean, Alex Altolagirreren lekua hartuko du. Beste aldaketa aurreko posizioetan. Iker Pastrianen ordez, bere lehengusu Ander Pastrian sartu du deialdian entrenatzaileak.\nAtezainak: Asti, Kaiet\nAtzelariak: Godoy, Zulaika, Tomao, Joritz Badiola, Zialtzeta, Landa\nErdilariak: Agirre, Unai, Beitia, Iñigo Arzalluz, Iraitz, Aramendi\nAurrelariak: Mikel Arzalluz, Ioritz Mendizabal, Ander Arabaolaza, Ander Pastrian


Vion (Sarthe) - Wikipedia, entziklopedia askea.\nFrançoise LEVRARD (2014-2020)\n47° 49′ 10″ N, 0° 14′ 20″ W / 47.819444444444°N,0.23888888888889°W / 47.819444444444; -0.23888888888889Koordenatuak: 47° 49′ 10″ N, 0° 14′ 20″ W / 47.819444444444°N,0.23888888888889°W / 47.819444444444; -0.23888888888889\nVion (Sarthe) (Frantzia)\nVion (Sarthe) (Sarthe)\nParcé-sur-Sarthe, Courtillers, Louailles, Précigné, Sablé-sur-Sarthe eta Solesmes\nVion Frantziako udalerria da, Sarthe departamenduan dagoena, Pays de la Loire eskualdean. 2013an 1.339 biztanle zituen.\n2007an Vion udalerrian erroldatutako biztanleak 1.339 ziren. Familiak 455 ziren, horien artean 60 pertsona bakarrekoak ziren (24 bakarrik bizi ziren gizonak eta 36 bakarrik bizi ziren emakumeak), 113 seme-alabarik gabeko familiak ziren, 250 seme-alabak dituzten bikoteak ziren eta 32 seme-alabak dituzten guraso-bakarreko familiak ziren.\n2007an 489 etxebizitza zeuden, 464 familiaren etxebizitza nagusia ziren, 12 bigarren erresidentzia ziren eta 12 hutsik zeuden. 474 etxeak ziren eta 12 apartamentuak ziren. 464 etxebizitza nagusietatik 369 bere jabearen bizilekua ziren, 90 alokairuan okupaturik zeuden eta 5 doan lagata zeuden; 2 etxek gela bat zuten, 8 etxek bi zituzten, 36 etxek hiru zituzten, 117 etxek lau zituzten eta 301 etxek bost zituzten. 366 etxek euren parking plaza propioa zuten azpian. 129 etxetan ibilgailu bat zegoen eta 315 etxetan bat baino gehiago zituzten.\n2007an lan egiteko adina zuten pertsonak 879 ziren, horien artean 735 aktiboak ziren eta 144 inaktiboak ziren. 735 pertsona aktiboetatik 685 lanean zeuden (364 gizon eta 321 emakume) eta 50 langabezian zeuden (20 gizon eta 30 emakume). 144 pertsona inaktiboetatik 36 erretiraturik zeuden, 75 ikasten zeuden eta 33 "bestelako inaktibo" gisa sailkaturik zeuden.\n2009an Vion udalerrian 496 unitate fiskal zeuden, 1.460,5 pertsonek osaturik. Pertsona bakoitzeko diru-sarrera fiskalaren mediana urteko 17.233 euro zen.\n2007an zeuden 28 komertzioetatik, 2 janari enpresak ziren, 2 bestelako produktu industrialen fabrikazioko enpresak ziren, 7 eraikuntza enpresak ziren, 4 ibilgailuen saltze eta konpontze enpresak ziren, 1 garraio enpresa zen, 5 ostalaritza eta jatetxe enpresak ziren, 1 finantziazio enpresa zen, 1 zerbitzu enpresa zen, 1 administrazio publikoko enpresa zen eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 11 zerbitzu publikoetatik, 1 autoeskola zen, 4 zurginak, 1 argiketaria, 2 ile apaindegiak eta 3 jatetxeak.\n2000. urtean Vion udalerrian 40 nekazaritza-ustiategi zeuden, 1.372 hektarea erabiltzen.\nWikimedia Commonsen badira fitxategi gehiago, gai hau dutenak: Vion (Sarthe)\nOrriaren azken aldaketa: 22 maiatza 2018, 15:07.


Hospitalidad.es kanpainaren bigarren urtea - Hospitalidad.es\nHospitalidad.es kanpainaren bigarren urtea\nSAKATU HEMEN HOSPITALIDAD.ES KANPAINAREN 2017KO MEMORIA JAISTEKO\nAmaitu berria den urtea, 2017a, Hospitalidad.es kanpainaren bigarren urtea izan da. Kanpaina hau Espainiako Jesuiten Probintziaren ekimen bat da, eta haren Gizarte Sektoreak bultzatuta eta tokian tokiko hezkuntza- eta unibertsitate-arloko erakundeek nahiz Jesusen Lagundiko pastoraltzek lagunduta egiten da. Hospitalidad.es kanpainak lau ekintza-eremu lantzen ditu: harrera, nazioarteko lankidetza, sentsibilizazioa eta intzidentzia. Jesuitek arlo horietan egindako ekintzen esperientzia oinarri hartuta, bigarren urte honetan lanean jarraitu dugu errefuxiatuen harrera-sistema ofizialaren hutsuneak betetzeko eta sistema horrek bazter uzten dituen arloei heltzeko; hala, gure hirietara iristen diren migratzaileei lagun egiten diegu, lekuan bertan lan egiten dugu haien jatorri-herrialdeen garapena lortzeko, eta sentsibilizazio-ekintzak bultzatzen ditugu jendearen eta politikarien kontzientzian eta iritzian eragiteko.\nGure herrialdean, Europan eta munduan dauden errefuxiatuek bizi duten egoerak gure kontzientzietan eragiten jarraitzen du, nolabait, eta erronka bat jartzen dio gure ekintzari. Gure herrialdera nazioarteko babesa eskatzen duten pertsonak iristen ari dira, etengabe; indarkeria-egoeretatik ihesi datoz, eta luze itxaron behar izaten duten beren asilo-prozesuak noiz ebatziko zain. Pertsona horiek askotariko profilak dituzte, baina denak daude ahultasun-egoera berean. Irailean amaitu zen EBko birkokatze- eta berrezartze-kuotak betetzeko epea, eta hitzartutakoaren % 14 baino ez du bete Espainiak; beraz, ondoriozta dezakegu Espainia ez dela errefuxiatuentzako herrialdea, eta, gainera, ez duela izan nahi. Era berean, gure kostaldera iristen diren migratzaileak besoak itxita hartzen dira, orain gutxi egiaztatu ahal izan dugun moduan, hala nola Archidonako kasuarekin. Horrez gain, pertsona askok daramate bi urte edo gehiago Espainian. Hori dela-eta, horietako batzuek dagoeneko agortu dituzte sistema ofizialeko laguntzak, eta bazterketa-egoeraren arriskuan jarraitzen dute; beste batzuek, berriz, zailtasunak aurkitu dituzte gizartean eta komunitatean integratzeko prozesuetan. Horregatik guztiagatik, Hospitalidad.es kanpainaren bitartez egiten dugu lana behar-beharrezko da oraindik.\nHarrera-baliabideak ugaritu egin dira, eta komunitate berriak eratu dira Hospitalidad.es kanpainako proiektuak abiatu zituzten Tokiko Plataforma Apostolikoetan. Geroz eta jende gehiagok egiten du bat errefuxiatuak hartzeko eta haiei lagun egiteko ekimenekin. Harrera eta lagun egindako pertsonen kopurua hazi egin da 2016arekin alderatuta: 35 nazionalitate desberdinetako 81 pertsona hartu dira harreran, eta 1.200 pertsonari egin zaie lagun. Intzidentziarekin eta gizartearen sentsibilizazioarekin lotutako ekimenak ere ugaritu egin dira: 160 ekimen egin dira Espainiako 40 hiritan. Horrez gain, Afrikan, Europan eta Ekialde Ertainean dauden errefuxiatuei eta lekualdatu diren pertsonei laguntzeko eta zerbitzua emateko jarduerekin jarraitzen dugu.\nGure aldetik, bihotzez eskertu nahi diegu Espainiako probintzia guztietako tokiko nahiz lurraldeko plataforma apostolikoen obra guztietan Hospitalidad.es kanpainaren bitartez garatutako sentsibilizazio-jardueretan eta harrera-prozesuetan esku hartu duten pertsona guzti-guztiei. Maiatzeko #YoTiendoPuentes (Nik zubiak eraikitzen ditut) ekimenek eta #YoSoyTierraDeAcogida (Ni harrera-lurraldea naiz) sinadura-bilketaren amaierak jarraipen handia izan zuten, jendearen mobilizazio-ahalmenari esker. Besteek gu ikustea eta entzutea lortu genuen, eta gure mezua zabaldu ahal izan genuen: gure arima zubiak eraikitzea da, harrera-lurralde berean bizi garen pertsonak garen aldetik geure artean elkartuko gaituzten zubiak eraikitzea. Eta 2018an ere abegitsu izaten eta hospitalitatez jokatzen jarraituko dugu, eta, noski, migratzaileen eta errefuxiatuen eskubideak defendatzen.


Adinekoen gaitasun funtzionala balioesteko metodo berrien diseinuan parte hartu dugu\nAdinekoen gaitasun funtzionala balioesteko metodo berrien diseinuan parte hartu dugu\n60 urtetik gorako 20 lagunek parte hartuko dute ATHLON kliniketan egingo den azterketa analitiko batean\nATHLON kliniken lankidetzarekin, adinekoen gaitasun funtzionala balioesteko metodo berri bat diseinatu dugu. Metodo berriak David Spine Concept deritzon sistema eta ekipamendua erabiltzen ditu adinekoen indarra eta mugikortasuna balioesteko; sistema hori bizkarreko arazoetarako erabili izan du lehenago ATHLONek bere kliniketan. Aipagai dugun metodo berriak Equimetrix soluzioa ere erabiltzen du, zeina TECNALIAk oreka balioesteko garatu baitu.\nHurrengo urratsa proposatutako metodoa balidatzea izango da, eta, horretarako, lortu diren emaitzak beste metodo eta eskala batzuekin —askotan hauskortasuna balioesteko erabiliak— lortutakoekin alderatuko dira.\nBeraz, azterketa analitiko bat egingo dugu, maiatzetik irailera, 60 urtetik gorako 20 lagunen laguntzarekin. Parte-hartzaile bakoitzari, ordu eta erdiko hiruna saiotan, zenbait alderdi aztertuko zaizkio; besteak beste, mina, oreka, bizi-kalitatea eta indarra. Saio guztiak Donostiako ATHLON klinikan egingo dira, Urbieta kaleko 50.enean.


NOIZ Agenda - NOTICIAS: Oihaneder eta Montehermoso Kulturuneak 'Gabon Zinema' ospatzeko elkartu dira\nOihaneder eta Montehermoso Kulturuneak 'Gabon Zinema' ospatzeko elkartu dira\nPublicado por Garazi Velasco · 14/12/2020\nGabonak familia giroan eta euskaraz gozatzeko 'Gabon zinema' ekimena jarri dute martxan Oihaneder Euskararen Etxeak eta Montehermoso Kulturuneak elkarlanean. 2021eko urtarrilaren 2tik 5era bitartean 4 filma ikusteko aukera izango dute etxeko txiki eta gaztetxoek: Ballerina, Printze Txikia, Lur eta Amets eta Loving Vincent. Egitarau osoa eta sarrerak zure laguntxu agendan!\nAurten lehenengo aldiz Oihaneder Euskararen Etxeak eta Montehermoso Kulturuneak Gabon zinema ekimena elkarlanetan antolatu dute. Gabonak familia giroan euskaraz gozatzea du helburu ekimen honek. Hurrengoak izango dira urtarrilaren 2tik 5era bitartean eskainiko diren lau filmak: Ballerina, Printze Txikia, Lur eta Amets eta Loving Vincent. Saioei dagokienean, film bakoitzak 2 saio izango ditu, bata, goizez, 12:00etan, eta bestea, arratsaldez, 17:30etan.\nLehenengo hiru filmak, 3 urtetik aurrerako txikiei zuzenduta daude, eta hirurak euskaraz izango dira. 12 urtetik beherako txikiek heldu batek lagunduta egon beharko dute emanaldietan. Azken filma, berriz, Loving Vincent, 12 urtetik gorako gaztetxoei zuzenduta dago; filma jatorrizko hizkuntzan, ingelesez, eskainiko da eta euskarazko azpitituluak izango ditu.\nSaio guztietarako gonbidapenak eskuratu beharko dira, datorren abenduaren 14ko goizeko 9:00etatik aurrera. Horretarako bi modu daude jarriko dira erabiltzaileen eskura:\nBibe plataformaren bitartez\nLagun bakoitzak 4 gonbidapen eskatu ditzake bakarrik; haur eta heldu guztiek izan behar dute beren gonbidapena. Gonbidapenak inprimatuta edo edozein gailu mugikorretan erakutsi daitezke.\nUrtarrilak 2, 12:00etan / 17:30etan:\nBALLERINA (+3 urte / Eric Warin / 2016 / Frantzia / 86’ / Euskaraz )\nUrtarrilak 3, 12:00etan / 17:30etan:\nPRINTZE TXIKIA (+3 urte / Mark Osborne / 2015 / Francia / 106’ / Euskaraz)\nUrtarrilak 4, 12:00etan / 17:30etan:\nLUR ETA AMETS (+3 urte / Imanol Zinkunegi / 2019 / EH / 87’ / Euskaraz )\nUrtarrilak 5, 12:00etan / 17:30etan:\nLOVING VINCENT (+12 urte / Dorota Kobiela / 2017 / Polonia / 95’ / Ingelesez + euskarazko azpitituluak) *Filmazpitekin elkarlanean


Kaliforniako Roseville-Rocklingo dantzariak\nMartin Etxamendi. Kalifornian ere larrazkena heldu eta neguari so ezarri gira. Gure iruzki beroa, ainitz aldiz beroegia, ari zauku eztitzen eta larrazken xoragarri bat etorri zauku, naturalezak bere aldamenak ederki erakusten ditu. Lertsunak eta basa-antzarak heldu zaizkigu iparreko mendietan hotzak hasten dituelarik urte guziz etortzen diren bezala, hemengo luzerna landa zabaletan negu goxo baten iragaiteko esperantzarekin.\nHorrekin batean, gure euskal piknikak ere bururatu zauzkigu. Primaderan, maiatzean hasirik, izan da euskal piknik andana bat eskuin eta ezker, gaitzeko euskaldun saldoak elgarretaratzen zituztela. Nik uste denentzat oporren denbora izan dela, bekan ikusten diren adixkideekin denbora goxo zonbaiten iragaiteko, gure izpirituari ere hats hartze bat emanez.\nAzken piknika urriaren erditan Rosevillekoa izan da. Ez halako piknik handia bainan bai arras goxoa.\nGoizetik musika xapelketa bat izan da bikote andana pollitarekin. Eguerditan bazkaritxo bat eta arratsaldean piknika euskaraz kantatu meza batekin hasi dugu. Mezan ere jendalde pollita bildu da eta denek gogotik kantatu dituzte mezako kantuak euskara garbian. Meza ondoan dantzari taldeak agertu zauzkigu, zonbait arras gaztetxoak, eta erran gabe doa gero gazte andana loriagarri bat ikusi dugula beren aurpegi alegeretan, beren kulturaren ohorea dantzan erakutsi daukutena.\nZer gauza ederra! Zinez gauza ederra! Bigarren edo hirugarren belaunaldi amerikar euskaldunak holako lehiarekin jendeen aitzinean agertzen direlarik, beren baitan senditzen duten nortasun azkar hura beren begietan erakusten dutelarik! Erraiten balute bezala: “Yes, we are basque!” (Bai, Euskaldunak gira!).\nRosevilleko Euskal Etxea deitzen da “Iparreko Ibarra” eta hor bada gauza bat merezi duena aipaldi berezia. Euskal Etxe hori hemen sortu euskal emigranteen seme ta alabek muntatua dute. Denboran, San Frantziskon eta hango inguruetan euskaldun ainitzek lana harrapatu zuten eta beren afera bidean ezarri, han berean familiatu, gaitzeko Euskal Etxeak eraikitzen zituztela. Euskal kulturaren sua piztu zuten.\nGeroxago heien haurrak eskola onetan ibilirik beren ofizioetarat heldu direlarik eta lanean hasi, ainitzak han berean lagunkatu dira eta familia berri batzuren altxatzen hasi, eta ere orduan ohartu dira San Frantzisko jendez leporaino betea zagola, eta etxeen edo edozoin bizitegiren prezioak azkarki goratzen ari zirela, ez zelakotz gehiago lekurik hango bazterretan.\nOrduan familia gazteak batzu bertzen ondotik handik norapait ateratu nahiz hasi ziren lekuz aldatzen eta nola Sacramentotik ekialdera xarmanteko hiri berri batzu ari baitziren eraikitzen, Roseville eta Rocklin, eta jende ainitz herri horietarat heldu eta hor bazen lan ainitz gazteria berri batek gaurko moldean behar dituen gisako lanak harrapatzeko, euskaldun gazte andana pollita ere harat etorri da bizi berri baten moldatzeko.\nBeraz, hau da nik erran nahi dutana, herri berri horietarat etorri diren euskaldunak ez dira emigranteak, dira denak emigranteen seme-alabak, amerikar-euskaldunak, eta horiek dute Iparreko Ibarra moldatu orai dela 12 edo 13 urte, aitametarik ezagutu kulturari arras atxikiak direlakotz. Hortako iduritzen zaut ohorezko aipamen bat hartze dutela.\nRené Caballero gogoan\nGorago aipatu dugun bezala, piknika arras pollita zen aurten ere, bainan arrastirian halako zerbait seriostasun bat bezala senditu da jendeen artean. Jean Flecher-en musika taldea hasi delarik, Rosevilleko bereko atabalari musikaria, René Caballero, etzen hor, lehenago izaiten zuen aurpegi arrallantarekin, deneri irri eginarazteko prest.\nRené gizon gaztea (aita Ezterenzubikoa zuen), 46 urtekoa, hiru aste lehenago lagundua baiginduen bere azken egoitzara, barkatzen ez duen eritasun tzar batek hartaraturik. René bere egun guzietako bizian arras familiako gizona zen, bere emazteari eta haurreri biziki atxikia. Familiaz biziki fier zen.\nLagunartean, aldiz, gaitzeko arrallanta zen, batean klikan, bertzean dantzaldietako musika taldean, untsa ezagutua zen euskal besta lekuetan. Badu zonbait irri eginarazirik! Nola berriki Flecher-en musikari eta kantari taldeak diska berri bat plazaratu duen, René han zen bere atabalarekin, bederen betirako joan aitzin izan du zoriona berak aspalditik egin nahi zuen diska haren ikusteko eta entzuteko. Plazer hori bederen ukan du.\nEhorzketak biziki kartsuki iragan dira, gaitzeko lagunaldea etortzen zitzaiola azken agurraren emaitera. Meza bururatzean, klikako lagunek, eliza airatzen zutela, ohore eta errespetu eskaini diote. Oroitzapen on bat utzi dauku deneri. Ez adiorik René! Familiak, Rose Marie bere emazteak, Amaia alabak eta Antoni semeak onar ditzatela gure doluminak.


I. Gaztezulo Saria - Nontzeberri\nHasiera/BESTELAKOAK/I. Gaztezulo Saria\nI. Gaztezulo Saria\nAzken 10 urte hauetako ibilbideari erreparatuta, zein euskal gaztek merezi du, zure ustez, Gaztezulo Saria?, horixe da antolatzaileek luzatu duten galdera. Hautagaia musikaria izan daiteke, aktorea, argazkilaria, bertsolaria, idazlea, margolaria, kirolaria… Gaurdanik urrira bitarte boto gehien biltzen dituen pertsonaiak eramango ditu etxera oroigarria eta zulozaleon txaloak.\nTrukean, partehartzea eskertzeko asmoz, astero opari bana zozkatzen ari dira (maiatzaren 13an hasizen hau guztia) proposamena bidaltzen duten irakurleen artean, eta irabazleen berri ematen ari dira web gunean, Facebooken eta Gaztezulo Flash-en bidez. Esan bezala, e-posta helbidera mezu bat izen-abizenekin eta telefono zenbaki batekin batera bidaltzea nahikoa da asteroko zozketan parte hartu ahal izateko.\nAsko dira banatzeko dituzten opariak, hara:\n-Juan Martinez Irujo pilotariak sinatutako pilota.\n-Amets Arzallus bertsolariak sinatutako Gaztezuloren kamiseta.\n-Baskonia eta Bizkaia Bilbao Basket saskibaloi taldeetako bufanda bana eta Lagun Aro Gipuzkoa Basketen elastikoa.\n-Unai Elorriagak sinatutako Londres kartoizkoa da liburua.\n-Jon Barberena bertsolariak sinatutako Gaztezuloren kamiseta.\n-Athleticeko gizonezkoen eta emakumezkoen taldeetako kapitainek sinatutako elastikoa.\n-Kirmen Uribek sinatutako Bilbao-New York-Bilbao liburua.\n-Realeko gizonezkoen eta emakumezkoen taldeetako kapitainek sinatutako elastikoa.\n-Karmele Jaiok sinatutako Musika airean liburua.\n-Romain Sicard Euskaltel-Euskadiko txirrindulariak sinatutako bisera.\n-Kauta musika taldeak sinatutako neska eta mutilentzako elastiko bana.\n-Fernando Morillok sinatutako Bilbo Samurai liburua.\n-Itxako Lizarrako eskubaloi taldeko guztiek sinatutako baloia.\n-Akaba Bera Bera eskubaloi taldearen bi polo.\n-Kaotiko musika taldeak sinatutako diskoak.\n-Biarritz Olympique errugbi taldeak emandako baloia.\nDantzari Txiki Eguna igandean ospatuko dute Sodupen


Eskolako Agenda 21eko udalbatzarra izan da — Eibarko Udala\nEskolako Agenda 21eko udalbatzarra izan da\nEibarko 9 ikastetxetako 80 ikasle-ordezkari inguru batu dira bertan eta ikasleek urtean zehar egindako lanaren ondorioak eta egoera hobetzeko proposamenak egin dituzte. Aurtengo ikasturtean, “Ura eta Deba ibaia” landu dute Eibarko ikasleek, Eskolako Agenda 21 programaren baitan.\nEskolako Agenda 21eko udalbatzarra egin da gaur goizean Eibarko Udaletxean. Eibarko 9 ikastetxetako 80 ikasle-ordezkari inguru batu dira bertan: Amaña, Arrate Andra Mari, J.A Mogel, San Andres, Urkizu, La Salle Isasi, La Salle Azitain, Itzio, Uni Eibar-Ermua eta Mogel Isasi.\nAurtengo ikasturtean ura eta Deba ibaia landu dute ikasleek Eskolako Agenda 21 programaren baitan. Egitasmo hau aurrera eramateko, Eusko Jaurlaritzak diruz laguntzen du eta ikastetxeek Eibarko Udalaren, Ingurugelaren eta Debegesa Garapen Agentziaren laguntza dute.\nUrtean zehar, uraren gaia lantzeko hainbat ekintza burutu dituzte ikastetxeetan. Besteak beste, ikastetxeetako ur kontsumoa murrizteko ekintzak bideratu dituzte eta uraren kalitatea neurtu dute, eta nola ez, Eibarko uraren zikloa aztertu dute.\nBehin egoeraren diagnostikoa eginda, ikasleek Udalbatzarrean aurkeztu dituzte ateratako ondorioak, baita euren eskaera eta proposamenak ere, herri jasangarri bat eraikitze aldera. Halaber, aurten ikasleek hainbat konpromiso hartu dituzte Eibarko egoera hobetzeko asmoz.\nIkasleek Udalari egindako ekarpenetatik azpimarragarrienak hauek izan dira:\nEgo ibaiak Egogain Pasealekuan izaten dituen usain txarrak saihestea eta saneamenduko falta diren zatiak bukatzea.\nHerriko iturriak ura aurrezteko egokitu\nEraikin publikoetako txorrotetan erreduktoreak edota difusoreak ezarri uraren kontsumoa murrizteko\nPlastikozko ur botilen kontsumoa jaisteko udalak kantinplorak edo beirazko botilak banatzea\nUdal ordezkariek ikasleen proposamenak adi entzun eta erantzun dituzte eta eskerrak eman dizkie Eibarko ikastetxeei Eskolako Agenda 21ean egindako lanarengatik.\nEskolako Agenda 21 Debabarrenean\nUdaletxeekin elkarlanean, 16 urte daramatza Debegesak, Debabarreneko Garapen Agentziak, eskualdean Eskolako Agenda 21 egitasmoa sustatzen eta koordinatzen. Eskola-komunitateari zuzendutako garapen jasangarrirako heziketa programa bat da Eskolako Agenda 21. Egitasmoak hiru helburu ditu: ikastetxeak ingurumen eta gizarte jardunbide egokien eredu bihurtzea; ingurumen eta gizarte-arazoak identifikatzeko eta horiei konponbidea emateko gai diren ikasleak heztea, partaidetza eta ingurumenarekiko errespetua sustatzen duen hezkuntza bermatzea.\nGuztira, 28 ikastetxe eta 8.000 ikasle baino gehiago ari dira parte hartzen Debabarrenean Eskolako Agenda 21 programan. Programaren baitan, hezkuntza komunitate osoari zuzendutako ekintzak antolatzen dira, ikasle, irakasle eta familiei.\nEskolako Agenda 21eko udalbatzarra.\netiketak: Eibar, Eskolako Agenda 21, Ingurumena


Payraise Calculator AJAX bertsioa amaitu da! | Martech Zone\nPayraise Calculator AJAX bertsioa amaitu da!\nIgandea, urria 1, 2006 Asteartea, urriaren 4, 2011 Douglas Karr\nBeti jakingo duzu noiz desagertzen naizen pare bat egunetan - kafeina ugari hartu eta garunak programatzen ditudala esan nahi du. Izan nuen lehenengo proiektuetako bat Microsoft Access 2.0-n langileen errendimendu datu-basea programatzea izan zen! Gehitu nion eginbidea (gure HR sailak balio guztiak bete behar zituenez gero) soldata igoeraren kalkulagailua izan zen. Datu basean inprimaki gisa programatu nuen eta emaitzak txosten batean inprimatu nituen.\nGune hau hutsetik eraiki nuen Dreamweaver erabiliz (ikastolako notepad-eko tipo bat naiz ... baina tiro bat ematea erabaki nuen). Grafikoak Illustrator-en egin ditut. Frontenderako CSS% 100 erabili nuen, eta Inprimatu CSS bertsioa ere badut (aurrera eta inprimatu emaitzak eta ikusiko duzu). Aurrealdea 37Signals-en inspiratuta zegoen ... polita eta sinplea, baina apur bat dotorea. Emaitzak taula batean bistaratzen ditut, baina nahitaez jendeak emaitzak Excel-en edo beste edozein programatan kopiatu eta itsatsi ahal izatea nahi dut. Aplikazioari buruzko bitxikeri txukun asko dago. Gustatuko zaizuelakoan!\nZiurtatu akatsen berri eman didazula! Hurrengo pausoa Enplegua bilatzeko motor bat integratzea da. Agian datorren asteburuan!\nWashington Estatuak Apple salatu du "Apple" eta "Macintosh" erabiltzeagatik\nmila milioi bat dolar Youtuberako? Agian.


Hemen behean Heziketa fisikoko lan interesgarri bat ikus eta azter dezakezue. Interesa piztu badizue beheran linka aurkituko duzue la osoa ikusteko!\nGuk ikerketa lan hau egiteko, Abendaño eta Luis Dorao ikastoletara jo genuen, bertan lehenengo eta bigarrengo mailako klaseak grabatu genituen urrenez urren.\nAbendaño ikastolan grabatu genuen klaseari dagokionez, Lehen hezkuntzako 1. mailako klase bat izan zen, 6 eta 7 urtetako 21 haurrek osatzen zutena eta horietatik gehiengoa neskak ziren. Klasea motza izan zen 30 minutukoa kiroldegira iristen denbora dezente pasa zutelako baina normaltzat jo dezakegu, irakasleak beraien bila joan klasera eta gero guztiekin batera etortzeko. Esan beharra dago irakasle nagusia, hau da, klasea zeramana, horrez gain bazegoela beste irakasle bat beste haur baten zaintzan\nNeska batek “alas de mariposa” izeneko gaixotasuna baitzuen. Gaixotasun hau ez da batere komuna Euskal Herrian 4 haurrek bakarrik baitute eta eroriz gero zauriak egiten zaizkiete, horregatik ia gorputz guztia bendaturik zeraman.\nLuis Dorao ikastolan grabatutako saioa berriz, Lehen hezkuntzako 2. mailan izan zen, 7 eta 8 urteko haurrekin. Ordubeteko saioa izan zen eta arratsaldeko hiruetan horrek baldintzatu zezakeen klasea. Klase honetan ere bi irakasle zeuden, alde batetik klasea ematen zuena eta bestetik klasean zegoen autista baten zaintzarako zegoena.\nLan osoa ikusteko KLIKATU HEMEN!\nPublicado por Heziketa Fisikoa en 10:52\nHeziketa Fisikoa 19 de mayo de 2009, 10:56\nLana interesgarria da! Animatu eta begirtu!


“Euskaraz kanta” VI. Topaketa\n16 de maiatza de 2017 por Administración\nDatorren maiatzaren 26an “Euskaraz kanta” VI. Topaketa ospatuko dugu . Aurten aukeratutako lau kantak hauek dira: “Ni euri tanta banintz”, “Loretxoa”, “Guk euskaraz” eta “Aldapan gora”. Behean lau kanten bideoak eta audioak ikus ditzakezue. Sartu eta abestu gurekin!!\nKategoriak: Albisteak, Euskara, Jaiak eta ospakizunak Etiketak: abestu, euskaraz kanta, musika


Nekane Murga Osasuneko Sailburua eta Xabier Sagredo BBK-ko Presidentea Biocruces Bizkaia OII-ko Nerbio Sistemaren Proba-Bankuan izan dira | OSI EZKERRALDEA ENKARTERRI CRUCES\nInicio Biocruces Bizkaia Nekane Murga Osasuneko Sailburua eta Xabier Sagredo BBK-ko Presidentea Biocruces Bizkaia OII-ko...\nNerbio-sistemaren gaixotasunerako proba-bankua BBKrekin eginiko lankidetzaren emaitza da, eta muineko lesioa duten pazienteen susperketa % 50 hobetzen du.\nNekane Murga Osasuneko sailburua, Xabier Segredo BBK-ko presidentea eta Luis Castaño BioCruces Bizkaia Osasun Ikerketa Institutuko zuzendaria nerbio sistemako gaixotasunetarako proba-bankua bisitatzen izan dira gaur aipatu institutuaren 3. eraikinean. Bisitaldian hizketan aritu dira pazienteekin eta haietaz arduratzen diren profesional sanitarioekin.\nJuan Luis Diego Osakidetzako zuzendari nagusia ere haiekin izan da, bai eta Osasun Saileko eta Osakidetzako beste zenbait ordezkari ere. Bankuaren eremua 620 m2-koa da, eta bertan ikerkuntza kliniko aurreratuko jarduerak gauzatzen dira, teknologia robotikoak, errealitate birtuala, joko serioa, eta abar baliatuta.\nAzkenaldian egiten ari diren proiektuetan exoeskeleto robotikoen eraginkortasuna frogatzen saiatu dira, eragin soziosanitario handiko bi testuinguru klinikotan: muineko lesioa duten pazienteak eta garuneko paralisia duten haurrak.\nMUINEKO LESIOA DUTEN PAZIENTEAK\nMuineko lesio osoa edo partziala duten pazienteen kasuan, saiakuntza klinikoaren xedea autonomia eta ibilera autonomoaren berrikasketa hobetzea izan da. Emaitzek erakutsi dute % 50 baino gehiago murriztu daitekeela denbora errehabilitazio-tratamendu konbentzionalarekin alderatuta. Azterlan honek pazienteek bere buruarengan duten konfiantza eta bizi-kalitatea hobetzen lagunduko du, eta zuzeneko eragina izango du nork bere gaixotasuna kudeatzeko gaitasunean.\nGARUNEKO PARALISIA DUTEN HAURRAK\nJarrera kontrolatzeko defizitak dira desgaitasun-arazo adierazgarrienak garuneko paralisia duten haurren kasuan. Haur horiek nahasmendua dute orekan eta jarrera-egonkortasunean eta, ondorioz, arazoak dituzte ibiltzeko. Saiakuntza klinikoaren bidez ibileraren bilakaera klinikoa eta parametroak eta oreka hobetu nahi zaizkie. Ibileraren parametroak hobetuta, pazienteen bizi kalitatea hobetuko da, hala ikuspuntu fisikotik nola emozionaletik eta, gainera, horien autonomia hobetuko da.\nHorrela, bada, nerbio-sistemako gaixotasunetarako proba-bankua konplexutasun handiko proiektuak garatzeko eta muineko lesioak dituztenen patologia larriak ikertzeko erabiltzen da. Estatu mailan punta-puntakoa den entrenatzeko sistema robotiko bat du, zutitu ezin daitezkeen pazienteak tratatzeko, bai eta zutitu daitezkeen pazienteei ibiltzeko aukera ematen dien exoeskeleto bat ere. Hasiera eman zaio Ikerketa-proiektu bati, eta bizkarrezur-muineko lesioak dituzten 8 paziente parte hartzen ari dira.\nEntrenamendu-saioetan, pazientea arnes baten bidez lotzen da exoeskeletoan. Horrela, zintzilik geratzen da, eta zutik egoteko eta ibiltzeko sentsazioa berreskuratzen ditu. Sistema robotikoak pazientearen mugimenduak zuzentzen ditu, haren autonomia kudeatzen du eta, bideo-jokoen bidez, pazientea bultzatzen du gorputzaren beheko erdiarekin mugimenduak egitera, zoru mugikor batean ibiltzen den bitartean. Horrez gain, sistemak datu guztiak erregistratzen ditu, pazientearen, saioaren eta patologiaren arabera, ondoren aztertu eta tratamendu-pauta ezartzeko.\nHorrelako pazienteek, lehen, gimnasio batean jasoko zuketen tratamendua, ohatilan, edo hainbat fisioterapeutaren laguntzarekin, barra paralelo batzuetan eusten laguntzen eta mugitzen saiatzen. Oraingo sistemarekin, ordea, pazienteak zutik eta ibiltzen egoteko sentsazioa du. Istripu bat izan berri duen edo urteak ibili gabe daramatzan pertsonarentzat oso sentipen berezia da, eta hobekuntza nabaria dakar suspertzeko denborari dagokionez.\nOndoren, saiakuntza klinikoen eremuan izan dira erakundeen ordezkariak. Espazio horretan bisita-kontsultak eta langile sanitarioak daude. Horietan, saiakuntza kliniko bat egiteko beharrezko diren tratamendu eta probak egin daitezke jarduera asistentzialean eragin gabe.\nIkerketa aurreratuaren eta osasun-zientzien berrikuntzaren aldeko apustuan, BioCruces Bizkaia Osasun Ikerketa Institutuko Batzar Nagusiaren kide bilakatu zen 2017aren amaieran BBK. Beraz, bat egin zuen Batzar Nagusian institutua zuzendu, kudeatu eta ordezkatzeaz arduratzen den organo horretako gainerako kideekin: Eusko Jaurlaritzaren Osasun Saila, Osakidetza, Berrikuntza eta Ikerkuntza Sanitariorako Euskal Fundazioa (BIOEF) eta Euskal Herriko Unibertsitatea (UPV/EHU).\nBioCruces Bizkaia 2008an sortu zen eta Eusko Jaurlaritzaren Osasun Sailari atxikia dago. Haren xedea da ikerketa sustatzea biomedikuntzan, epidemiologian, osasun publikoan eta zerbitzu sanitarioetan, bai eta beste hauek ere: oinarri zientifikoa ematea sistema sanitarioaren programa eta politikei, osasun-zerbitzuen kalitatea indartzea, praktika klinikoaren eta ikerketa zientifiko aurreratuaren arteko integrazioa sustatzea eta emaitzak enpresa-ehunari transferitzea.\nBiozientziak eta osasuna lehentasunezko eremu bat dira Euskadiko Zientzia, Teknologia eta Berrikuntza Planean, eta argi uzten dute Eusko Jaurlaritzak euskal osasun-sistema publikoaren ikerketa eta berrikuntzaren alde egin duen apustua, Bioarabaren, BioCruces Bizkaiaren eta Biodonostiaren bidez. Pertsona guztien bizi-kalitatearen eta ongizatearen aldeko inbertsio bat da.\nNoticia anterior’La Cuadri del Hospi’ elkarteak aisiarako espazio bat ireki du tratamendu onkologikoan dauden haurrentzat\nNoticia siguiente2019-2022 aldiko Plan Estrategikoa


Pedro Gaztañaga: «Jendea ez dago gorputzak guztiz biluzik ikustera ohituta» Pedro Gaztañaga: «Jendea ez dago gorputzak guztiz biluzik ikustera ohituta»\nUrt 17, 2018\tNork\tA. Vierbücher\t-\nPedro Gaztañaga: «Jendea ez dago gorputzak guztiz biluzik ikustera ohituta»\nPasa den ostiralean inauguratu zuten 'Senses: Adam & Eve' erakusketa Ordiziako Barrenan. Gorputz guztiz biluziak agertzen diren 20 koadrok osatzen dute proiektua.\nPedro Gaztañaga (Ordizia, 1967) Arte Ederretan lizentziatua da, eta giza irudian eta erretratuan espezializatua dago. Horren adibide garbia da Ordiziako Barrena kultur etxeko areto nagusian jarri duen pintura erakusketa. Senses: Adam & Eve du izena bildumak, eta izenak adierazten duen moduan, Adan eta Eba irudikatu ditu. Bakarka eta taldean erakusketa ugari egin ditu gaur arte han eta hemen, eta orain, bere jaioterrian jarri ditu erakusgai bere lanak. Pasa den ostiralean inauguratu zuten erakusketa eta otsailaren 2ra arte egongo da ikustera joateko aukera.\nZer aurkituko dugu erakusketa honetan?\nErakusketa 20 erretratuz dago osatuta. Gorputz biluziak dira guztiak. Hamar Adan eta hamar Eba dira, eta bikoteka daude jarrita. Biluziaren gaia landu nahi nuen, eta Adan eta Eba horretarako egokiak ziren.\nBikoteka, zergatik ?\nEmakumezko bat gizonezko batekin ondoan jarri dut, baina bikote horiek arrazoi garbirik gabe daude horrela jarrita. Beste modu batean ere jar daitezke seguruenik, eta ondo geldituko lirateke. Dena den, egia da bikoteak osatzerakoan komunean elementuak badituztela.\nAldez aurretik gorputz biluziekin erakusketarik jarri al duzu?\nNoizbait bai, baina ez oraingo honetan bezala. Sekula ez dut gorputz biluziekin serie oso bat egin eta gutxiago hain esplizitoa. Honen aurretik egin nuen erakusketan, erretratuak ikus zitezkeen eta bazeuden pare bat lan gorputz biluziekin. Pedro Usabiaga argazkilariaren erakusketa aretoan, Donostian, egon zen jarrita. Usabiagari berari asko gustatu zitzaizkion biluzien koadroak, eta berak proposatu zidan horrelako erakusketa oso bat prestatzea.\nNortzuk dira koadroetan agertzen direnak?\nBatzuk modeloak dira, horietako bat Parisen desfilatu izan duen modelo internazionala da. Beste batzuk kirolariak dira, Ordiziako norbait ere badago, Miss España izandako emakume bat ere bai, eta une hartan gainera haurdun zegoen, denetik dago pixka bat.\nEgia da ez dela guztiz erraza izan proiektu honetarako biluztuko zen jendea aurkitzea. Uneren batean proiektua ez nuela aurrera aterako pentsatu ere izan nuen, baina Usabiagak berak asko lagundu zidan jendea aurkitzen. Proiektuarekin hasi eta bukatu arte, hiru urte pasatu dira.\nPertsona errealak dira beraz.\nBai, hala da! Biluziak egiteko nahiago nuen pertsona errealekin lan egin. Haiei argazkiak atera eta horietan oinarritu naiz. Koadro bakoitza pintatzeko denbora asko behar baita, eta zaila litzateke hainbeste denboraz modeloa aurrean izatea. Koadro bat hasi eta bukatzea, ez da egun bateko kontua.\nIkus daitezkeen gorputzak ez dira nolanahikoak.\nEz, gorputz landuak dira. Gauza ederrak margotzea gustatzen zait, margotzen dudanaren izaera edo arima kanporatzea ahaztu gabe, noski.\nEta koadroetan agertzen diren paisaiak errealak al dira?\nEz, ingurunea nik asmatua da. Naturako elementuak eta animaliak agertzen dira. Adan eta Ebaren garaira joan nahi izan dut batetik. Horrela, naturarekin zuten konplexu gabeko erlazioa irudikatu dut. Dena den, beste elementu batzuk ere agertzen dira margolanetan, eta horiek, ikuslearengan harridura sortzeko sartu ditut.\nEstiloari eta teknikari dagokionez, zer esan dezakezu?\nFigurazioa gustatu izan zait beti, eta hori da landu dudan estiloa. Teknikari dagokionez, mistoa, nahasketak erabili ditut kartoi gainean. Batez ere pastel margoak, arkatz akuarelableak, tinduak eta akrilikoak.\nZer da erretratuetan zailena?\nAurpegiaz gain, eskuak eta hankak asko zaindu behar dira. Gaizki gelditzen badira, segituan nabaritzen da eta ez da naturala gelditzen. Xehetasunetan dago gakoa.\nZein izango da Ordizian jendearen erreakzioa?\nJendea ez dago gorputzak guztiz biluzik ikustera ohituta, beraz ez dakit oso ondo zer sortuko duen jendearengan. Dena den, probokatzea ere bilatzen dut. Artista asko ez dira ausartzen gai hori lantzen, jendearengan sor dezaketen eraginagatik, hain zuzen ere.\nErakusketa hau beste areto batzuetan izan dut ikusgai eta niretzako polita da ikustea jendearen erreakzioa. Batzuk aretora sartzen ere ez dira ausartzen ia, gezurra badirudi ere.\nSalamancan desagertutako beasaindarraren gorpua aurkitu dute\nOrdiziarrak Haurren Eguna ospatzen ari dira\nAsier Pozok irabazi du Ordiziako kadete mailako txirrindulari lasterketa\nIdiazabalgo areto futbol taldearen festa\nInsanos: Alderantziz egindako bidea\nNork Miriam Luki - Uzt 20, 2018\nPintadak agertu dira Ordiziako herrigunea ...\nNork Goierriko Hitza - Uzt 20, 2018\nEspainiako txapelketa jokatuko dute atlet ...\nBoxeo zaleen gaua iritsi da\nNork A. Vierbücher - Uzt 20, 2018\nSalamancan desagertutako beasaindarraren g ...\nNork Goierriko Hitza - Uzt 21, 2018\nOrdiziarrak Haurren Eguna ospatzen ari d ...\nAsier Pozok irabazi du Ordiziako kadete ...\nEuskal Zirkuak Ordiziako San Bartolome a ...\nOrdiziako Santa Ana jaiak lehertzear\nNork A. Vierbücher - Uzt 19, 2018


Irekia Eusko Jaurlaritza - Gobierno Vasco :: Ertzaintzako polizia-etxeak GPSa duten 'bortxa' izeneko telefono berriak banatzen hasi dira\nErtzaintzako polizia-etxeak GPSa duten '…\n<img src="https://www.irekia.euskadi.eus/uploads/cover_photos/9133/original/bortxa.JPG" style="max-width:100%" alt="" />\nGenero-indarkeriaren biktimak diren emakumezkoentzat\nErtzaintzako polizia-etxeak GPSa duten 'bortxa' izeneko telefono berriak banatzen hasi dira, genero-indarkeriaren biktimak diren emakumezkoen artean. Telefono berri hauek Ertzaintzarekin harremanetan jartzeaz gain, biktimaren kokapena zein den jakiteko balio dute.\nHerrizaingo Sailak 670 mugikor jarri ditu Ertzaintzako 25 polizia-etxeen esku, % 40 Bizkaian, % 32 Gipuzkoan eta % 28 Araban. Gaur egun, 482 emakumezkoek 'bortxa' telefonoa dute.\nAzken bi urteetan, Herrizaingo Saileko Genero-indarkeriaren Biktimei Laguntzeko Zuzendaritzak, biktimen telefonoetan hainbat hobekuntzak jarri ditu, segurtasuna bermatzeko.\nBerrikuntzen artean, mugikorrek 900 840 111 telefonoarekin duten konexioa dago, Ertzaintzarekin harremanetan arin jartzeaz gain, arreta zerbitzua eskaintzen dute egunero, edozein ordutan.\n'Bortxa' telefonoen larrialdi deia botoi bat sakatuz egiten da, iluntasunean ere erraz sakatu ahal dena. Biktimak baieztapen abisu bat jasotzen du eta Ertzaintza lanean hasten da. Biktimaren kokapen zehatza ere jasoko du Ertzaintzak botoi hori sakatzean, mugikorrak duen GPS hargailuari esker.\nMugikorrak 12 ordu baino lehen jarriko dituzte biktimen esku. Telefonoak konexio zuzena dauka kontrol zentroarekin, komisariarekin, 112 larrialdi-zerbitzuarekin eta Genero-indarkeriaren Biktimei Laguntzeko telefonoarekin.\nHerrizaingo Sailak garatutako sistema SOS Laguntzan oinarrituta dago. TECSOS Fundazioak sortu eta banatuko ditu, Vodafone Espainia eta Espainiako Gurutze Gorriaren eskutik.\nTECSOS Fundazioak SOS aplikazioaren garapena eskaini dio Herrizaingo Sailari, Genero-indarkeriaren Biktimei laguntza handiagoa emateko aplikazio berri horren bitartez.\nbortxa.JPG 90 KB (JPG)